qundao/data-zh-poetry huggingface dataset:
浮山十坐处诗 其六 陆子岩前竹下
作者：张英
朝代：清
体裁：古风

长廊名浩啸，石窟尤离奇。天然辟户牖，烟景相蔽亏。窈窕如曲房，映以檀栾姿。微飙戛脩玉，荡日如沦漪。曾有探奇人，高咏天风诗。远公亦已去，浮图冠厜㕒。复闻欧阳子，来与高僧棋。至今乌啄木，响落空山时。苔痕蚀棋局，黑白谁能知。
浮山十坐处诗 其十 妙高峰石上
作者：张英
朝代：清
体裁：古风

子瞻咏庐山，欲识庐山面。余登妙高峰，兹山乃全见。鸟道乱石丛，得松意弥倦。眙愕经时定，甫敢送遥盼。岩壑荡烟云，丹碧阴晴变。村树青数丛，江云白千片。短松号晚鸦，奇观怯深恋。残阳照归影，南湖净如练。
浮山十坐处诗 其四 首楞岩
作者：张英
朝代：清
体裁：古风

振衣紫霞关，首楞在其上。如登燕子龛，地狭景弥旷。九子隔江峰，青苍郁相向。雁侣落平湖，渔汀没秋涨。古木参差中，烟光渺难状。侧足度危岑，苔滑不容杖。尚有旧游人，姓字留孤嶂。
海印庵忆旧
作者：张英
朝代：清
体裁：七言律诗

兄弟扁舟江上人，昔年曾此滞河滨。秣陵烟树迷青嶂，采石风涛起白蘋。避暑同依僧舍柳，摊书还埽佛龛尘。重过旧路无相识，谁解临风感叹频。
淮阴城下
作者：张英
朝代：清
体裁：七言律诗

桃花春浪拥孤城，合派河淮此际清。九服洪流归大泽，万方嘉种达神京。帆樯云影东南集，镫火波光上下明。独惜未登高阁望，中宵欹枕海涛声。
深坐
作者：张英
朝代：清
体裁：七言绝句

击柝声声过戍楼，小亭深坐爱淹留。鸟翻竹叶频疑雨，虫恋瓜藤蚤报秋。
深坐
作者：张英
朝代：清
体裁：七言律诗

闭门深坐爱吾庐，乐事无多致有馀。阴壑雪犹供茗碗，阳坡荠可作厨蔬。树堪入画偏增雀，鹤本亲人岂为鱼。欲渡溪河访精舍，屡询山路滑何如。
清明二首·其一
作者：张英
朝代：清
体裁：七言绝句

閒门插柳柳丝轻，忽听儿童笑语声。澹染曲尘才有色，看来未省是清明。
清明二首·其二
作者：张英
朝代：清
体裁：七言绝句

春风先入紫泉宫，地湿林暄气蚤融。昨日园官报行在，山桃远寄一枝红。
清明后二日西郊书触目二首·其一
作者：张英
朝代：清
体裁：七言律诗

御园烟柳绿初匀，韦杜城南别作春。泽泽土膏移树日，涓涓泉脉灌花人。锦鞯细马纷驰道，画毂香车动软尘。差觉故园风物蚤，满枝红雨正芳晨。
清明后二日西郊书触目二首·其二
作者：张英
朝代：清
体裁：七言律诗

逶迤官道井干边，借得农家屋数椽。平楚乍看开曙色，远林微觉动春烟。暖喧蜂蝶莺犹涩，时过清明柳尚眠。检点吾生多幸事，独伤容易掷流年。
渔歌子 其一 放翁读张志和渔歌因思故山隐居追拟其意予读放翁诗作此贻湖上仲兄六首
作者：张英
朝代：清
体裁：词

湖光如练万峰青，新向湖山搆草亭。花作坞，柳为屏，家与双鸥共一汀。
渔歌子 其三 放翁读张志和渔歌因思故山隐居追拟其意予读放翁诗作此贻湖上仲兄六首
作者：张英
朝代：清
体裁：词

烟水渔樵细讨论，庞公隐处长儿孙。芙蓉国，槿花村，不知何处入柴门。
渔歌子 其二 放翁读张志和渔歌因思故山隐居追拟其意予读放翁诗作此贻湖上仲兄六首
作者：张英
朝代：清
体裁：词

鸭绿真如泻碧油，鹅儿点缀小池幽。明月夜，好风秋，一家齐坐板桥头。
渔歌子 其五 放翁读张志和渔歌因思故山隐居追拟其意予读放翁诗作此贻湖上仲兄六首
作者：张英
朝代：清
体裁：词

蟹佃渔郎傍水居，鸣榔齐过绿杨渠。烟漠漠，雨疏疏，网船归唱五更初。
渔歌子 其六 放翁读张志和渔歌因思故山隐居追拟其意予读放翁诗作此贻湖上仲兄六首
作者：张英
朝代：清
体裁：词

平湖风定浪花圆，两两归舟向远天。红树外，夕阳边，片帆飞过小窗前。
渔歌子 其四 放翁读张志和渔歌因思故山隐居追拟其意予读放翁诗作此贻湖上仲兄六首
作者：张英
朝代：清
体裁：词

门迎秋水碧茫茫，红白芙蕖覆锦塘。莲子嫩，藕丝香，带著荷花唤客尝。
渔歌子·题曹天全小像
作者：张英
朝代：清
体裁：词

鍊气凝神入窈冥，手携芝草诵黄庭。桃九熟，鹤千龄，争似松涛万壑青。
渔父
作者：张英
朝代：清
体裁：七言绝句

溪头渔父影鬅鬙，低结芗茅倚绿藤。刚掩柴门沽酒去，一双鱼翠立空罾。
渡钱塘遇潮
作者：张英
朝代：清
体裁：古风

晚云日将夕，客子渡钱塘。舟人警暮潮，倚棹催行装。篷窗一叶舟，荡漾河中央。匹练海外来，如雪复如霜。殷雷震层云，巨石崩崇冈。天地方肃杀，群舟皆徬徨。远在千里外，指顾犹微茫。转睫类飞电，玉山何琅琅。东望连山阴，北眺接馀杭。惊涛转地轴，白虹贯天长。客子遘奇观，睇视恣徜徉。对面高百尺，几欲吞吾航。舟子迎潮立，捩柁随飞翔。奔流四五里，怒马收危缰。小舟如覆轮，逆浪尽溅裳。我非弄潮儿，胡不戒垂堂。
渡阿城闸
作者：张英
朝代：清
体裁：古风

忆我泛舟时，积雪西山白。行行重行行，柳花飘绮陌。东阿山下流，微波不盈尺。苦吟坐篷窗，欲渡无羽翮。嗟此一勺水，涓涓非大泽。湖水南北流，启闭类潮汐。藉以通漕艘，讵宜思归客。最是争渡时，风起日将夕。石梁一苇间，樯橹森如戟。操舟上青天，指顾惊人魄。电击复雷轰，挝鼓迎河伯。对岸人语声，咫尺飞涛隔。百夫挽一舟，始渡沙间碛。出门多辛苦，况复此行役。故国三千里，南望江云碧。安得片帆轻，春风从所适。
温泉歌应制
作者：张英
朝代：清
体裁：古风

苍山层叠东方来，插天万朵芙蓉开。中有幽峦自盘互，温泉觱沸灵山隈。遥见白云覆岩谷，波光日暖寒松绿。四时天气总春融，双泉数武分凉燠。静如明镜石池平，泻入房栊取次行。兰香潋滟膏千斛，碧色深沈玉一泓。定有丹砂结泉底，仙灶绵绵倾石髓。阳乌浴彩咸池波，烛龙衔照空潭水。天生灵异岂偶然，近瞻世庙桥山巅。土脉精英恣磅礴，郁蒸佳气通源泉。常听空山传警跸，畿东胜地时巡日。来游弥切望陵思，岂为临流赏清泌。慈宁圣人鹤发垂，有时凤辇出龙墀。乐游原上温泉畔，风土清嘉圣体宜。规模简朴留陈迹，半亩方塘甃文石。缭垣翠巘荫长松，行殿土阶沿素壁。却笑华清侈费多，连云宫阙漫嵯峨。何须刻石成凫雁，岂待镂金作芰荷。圣朝举事皆有则，敬爱为心俭为德。宁亲常愿葆天和，结搆恒思惜民力。今年扈从碧山岑，赐游佳地荷恩深。每怀韨濯尘缨志，时望天波浥注心。
游仙诗
作者：张英
朝代：清
体裁：古风

秋月映寒潭，皎皎含清虚。不可谓之有，焉可谓之无。古仙凌鹤背，来往紫云衢。吹笛过洞庭，鸣珂谒天都。千年不火食，兰露芬可茹。绰约桃花颜，莹洁冰雪肤。尘世谤仙者，蠢蠕何其愚。
游仙诗二首·其一
作者：张英
朝代：清
体裁：七言绝句

碧窗仙馆接蓬瀛，玉蕊云芽绕坐生。七宝玻瓈倾石髓，水沉香里听吹笙。
游仙诗二首·其二
作者：张英
朝代：清
体裁：七言绝句

十二层城倚碧空，满楼明月满帘风。洪崖相约骖鸾处，千树桃花晓露中。
游曹山三首·其一
作者：张英
朝代：清
体裁：七言律诗

谁削苍岩曲曲幽，云根千叠覆清流。石从断处才容棹，峰到奇时尽入楼。好鸟自依兰桨语，嘉鱼不避画船游。平生浪说佳山水，对此殊惭槛外鸥。
游曹山三首·其三
作者：张英
朝代：清
体裁：七言律诗

知君不负五湖盟，晓露提壶唤客行。筇杖孤情如鹤健，木兰双桨学鸥轻。山连谢墅峰偏丽，江近曹娥水最清。探尽幽奇称胜事，好将怀抱托秋声。
游曹山三首·其二
作者：张英
朝代：清
体裁：七言律诗

青棘山房小径东，田间瓜叶豆花丛。桥连野竹人閒到，门闭秋桐路未通。片石疏林如北苑，远山低树似南宫。夕阳原上偏吟望，曾住诗人陆放翁。
游龙山五首·其一
作者：张英
朝代：清
体裁：五言律诗

稻畦松径接，处处爱村烟。绣岭千屏列，明湖一镜圆。土腴禾覆垄，人满杏为田。福地成真语，花源岂浪传。
游龙山五首·其三
作者：张英
朝代：清
体裁：五言律诗

乱山藏一壑，行觉月溪长。竹路过危彴，松阴覆古墙。厨烟分涧冷，山雾焙茶香。髣髴匡庐顶，棋声响石床。
游龙山五首·其二
作者：张英
朝代：清
体裁：五言律诗

乌栖双桨急，归宿旧烟萝。溪逐渔罾转，村沿竹圃多。众山堆晚翠，夕照起微波。端为经时雨，潮痕没芰荷。
游龙山五首·其五
作者：张英
朝代：清
体裁：五言律诗

密树连村暗，深庄处士家。篱根新笋箨，松顶古藤花。凿牖千峰蔟，疏池一径斜。爱君诗画里，尽日伴麇麚。
游龙山五首·其四
作者：张英
朝代：清
体裁：五言律诗

屡负春深约，花时不易逢。何年容采药，此地足为农。天际看龙岭，波心落鹳峰。横斜山畔石，常似乱云封。
湖上
作者：张英
朝代：清
体裁：七言绝句

湖上春残灌木稠，田田荷叶送扁舟。朱樱碧笋鲥鱼白，不羡人间万户侯。
湖海
作者：张英
朝代：清
体裁：五言律诗

湖海凋青鬓，贫无骨肉欢。别离人共老，世路客逾难。月皎愁窗白，秋深怯簟寒。钱塘千里隔，无计问平安。
溪上看芙蓉
作者：张英
朝代：清
体裁：七言绝句

枫赪桕紫间青松，石角斜飞出几重。老我惭为溪上客，小舟烟雨看芙蓉。
溪中小艇成二首·其一
作者：张英
朝代：清
体裁：七言绝句

新从碧涧泛舟回，衣履犹沾石上苔。睡起悠閒无一事，满庭香露桂花开。
溪中小艇成二首·其二
作者：张英
朝代：清
体裁：七言绝句

山色苍凉水碧澄，芙蓉小艇喜初登。奚童亦解移兰棹，荡漾中流剥紫菱。
溪中谋具小艇
作者：张英
朝代：清
体裁：七言绝句

清波曲折数鲜鳞，两岸芙蓉夹去津。计日放舟溪水上，不妨天际有真人。
溪头
作者：张英
朝代：清
体裁：七言绝句

暂捲溪头旧钓丝，园林归卧莫嫌迟。放翁甲子当予岁，尚欠云山万首诗。
滞京口
作者：张英
朝代：清
体裁：五言律诗

何事栖栖苦，京江雨雪行。千艘争带水，万橹杂鸡声。睡为乡心减，身从客路轻。低徊三十载，潦倒悟浮生。
澹人寄文衡山鱼村卷子兼系以诗即原韵和答四首·其一
作者：张英
朝代：清
体裁：七言绝句

柳巷蒲溪一棹通，笋樱时节落花风。烟波无限新诗好，尽在渔歌杳霭中。
澹人寄文衡山鱼村卷子兼系以诗即原韵和答四首·其三
作者：张英
朝代：清
体裁：七言绝句

蟹火渔榔有梦通，心如黄叶怯霜风。惭予五亩湖干宅，深掩梅花夕照中。
澹人寄文衡山鱼村卷子兼系以诗即原韵和答四首·其二
作者：张英
朝代：清
体裁：七言绝句

直庐槐荫日迟迟，正是怀君旧雨时。吟到江村寄来句，渔竿心事两人知。
澹人寄文衡山鱼村卷子兼系以诗即原韵和答四首·其四
作者：张英
朝代：清
体裁：七言绝句

衰慵岂合退休迟，齿豁头童异曩时。画里溪山吟望久，临风说与故人知。
澹人见赠芍药赋此二首·其一
作者：张英
朝代：清
体裁：七言绝句

谢家红药正当阶，定有琼琚好句排。昨夜春风过邻圃，数丛婪尾发萧斋。
澹人见赠芍药赋此二首·其二
作者：张英
朝代：清
体裁：七言绝句

四月清和芍药天，甔瓶花事一镫前。寻芳犹记曾游处，不到丰台二十年。
瀛台赐宴赏荷恭纪应制二十韵
作者：张英
朝代：清
体裁：七言排律

西苑良辰当盛夏，烟波太液晓苍苍。云开翠巘连长乐，水涨明湖接建章。飞阁千寻凌古木，画楼一半出疏杨。芳洲掩映黄金幄，碧涧潆洄白玉堂。几处轩窗波上下，万重烟树水中央。湖边曲磴通瑶岛，天际长虹卧石梁。观稼亭幽藏浦溆，迎薰殿敞俯沧浪。花浓水榭春光晚，柳拂鱼矶午梦凉。凤舸隔林声欸乃，鸾旂拂树影悠扬。芙蕖发处龙池丽，菡萏花时凤沼香。翠盖翻风擎夜雨，红衣浥露艳朝阳。常垂并蒂迎芳辇，时有微芬逐彩航。太华由来开玉井，西园自昔种银塘。争如此地涵波泽，得奉馀欢入景光。不向越溪迎画楫，岂同楚客泛罗裳。灵池广集鱼龙戏，酺宴分沾鹓鹭行。群卉独标君子号，千官留赏圣人傍。太平盛事镂银瓮，游宴诗篇愧锦囊。此日随车过辇路，频年珥笔侍岩廊。小臣拜献甘泉赋，愿逐凫鹥捧御觞。
灵隐寺
作者：张英
朝代：清
体裁：七言绝句

灵鹫烟霞古木新，飞来峰色最嶙峋。谁教琢取成龙象，掩却名山斧劈皴。
烹茶
作者：张英
朝代：清
体裁：五言律诗

泉自花阴汲，铛随树影移。松声才歇处，蟹眼渐生时。绿雪从斟浅，香云欲啜迟。只须分茗荈，不在试枪旗。
燕九
作者：张英
朝代：清
体裁：古风

镫月看方残，节序数燕九。白云鸾鹤声，陈迹荒已久。取醉倾都城，相将挈樽瓿。一时方外客，幻妄无不有。悬符曲背翁，卖药庞眉叟。诡状惊愚氓，狂啸走村妇。哆口说神仙，诳惑良可丑。我闻蓬莱峰，弱水隔尘垢。碧玉琢庭阶，綵云塞窗牖。桃花炊香粳，石髓酿天酒。御风凌紫霄，天帝为宾友。岂肯回鹤驾，蹋此利名薮。吁嗟尘世人，延望空翘首。
燕子矶
作者：张英
朝代：清
体裁：古风

我来宏济江，髣髴悟画理。河阳与云林，工秀各一纸。何处似河阳，江流飞燕子。奇石削琅玕，清波织纹绮。斑剥翡翠痕，绣涩珊瑚紫。一片如暮霞，铺向空江水。双松覆孤亭，曲径石齿齿。点染两渔舟，潇洒真无比。何处似云林，东畔幽峦是。老树晚烟中，曲岸层冈里。霏微见城阙，亏蔽出桃李。古屋自参差，重叠山岛峙。波光接云影，无从觅起止。爱此不忍去，蓬窗劳倚徙。作画不在奇，直欲画其似。但得丘壑情，居然成绝技。天地老画师，捉笔徒尔尔。
燕文贵寒浦鱼罾图
作者：张英
朝代：清
体裁：七言绝句

烟水茫茫澹益奇，更添沙尾宿鸬鹚。蒹葭断处维孤艇，一幅襄阳孟浩诗。
片野堂诗为司马孙馀庵先生赋次四松原韵四首·其一
作者：张英
朝代：清
体裁：五言律诗

数武城西路，春山便觉多。绿阴黄鸟树，芳草白羊坡。华发閒閒客，篮舆日日过。东山谢丝竹，高隐在烟萝。
片野堂诗为司马孙馀庵先生赋次四松原韵四首·其三
作者：张英
朝代：清
体裁：五言律诗

园林多野色，骀宕是春风。竹亚新书阁，花明古佛宫。平桥穿密箐，曲径入芳丛。无数桃花好，临流觉更红。
片野堂诗为司马孙馀庵先生赋次四松原韵四首·其二
作者：张英
朝代：清
体裁：五言律诗

青门耆旧在，瓜圃见东陵。问柳思眠起，看花感废兴。园丁留客馔，公子读书镫。似此真幽赏，劳人梦未曾。
片野堂诗为司马孙馀庵先生赋次四松原韵四首·其四
作者：张英
朝代：清
体裁：五言律诗

绳床连石几，息静似空山。药圃行常遍，花田种未閒。听莺时倚徙，将鹤共跻攀。应畏游人迹，频年闭竹关。
牡丹
作者：张英
朝代：清
体裁：七言律诗

万叠罗衣倚画栏，沉香亭畔昔同看。和风梦暖红珠帐，晓露光凝赤玉盘。粉颊微痕脂欲透，绛绡斜映锦成团。上林三月花千种，更有何花压牡丹。
牡丹时同泽州先生过法华寺僧说开数朵皆为人折去惟见佛前胆瓶中平头紫一枝耳越月廷玉书来云读易楼前开一百七十馀朵因赋
作者：张英
朝代：清
体裁：七言绝句

小圃秾华锦蔟篱，春风担却看花时。寻芳惟伴樊川老，弥勒龛前见一枝。
独乐吟
作者：张英
朝代：清
体裁：古风

秋水何沦漪，茂树临清池。喜无人迹到，鸣鸟集高枝。间关弄好音，使我心自怡。静日步长廊，独乐良不疑。
玉儿书来道小溪两岸种桃柳百馀株
作者：张英
朝代：清
体裁：古风

草堂带山麓，门对清浅溪。迢递松岭北，曲折花村西。最宜临水处，柳径与桃蹊。绿荫漾清沚，红雨蹋香泥。波底戏文鳞，枝头鸣黄鹂。浮杯落英满，垂钓浓阴低。虽无泛舟乐，足令游筇迷。十年畜此愿，此愿多乖暌。昨日山中信，阿玉自封题。种桃倚短岸，植柳眠长堤。桃试红萼小，柳剪青丝齐。春风日滋长，芳景端可傒。他日西溪上，幅巾堪杖藜。
玉儿十龄能诵尚书毛诗喜赋二首·其一
作者：张英
朝代：清
体裁：七言绝句

驹齿初龆发覆眉，颇怜聪慧异群儿。已通典诰兼风雅，远胜而翁十岁时。
玉儿十龄能诵尚书毛诗喜赋二首·其二
作者：张英
朝代：清
体裁：七言绝句

退直疏慵畏简编，每呼稚子向镫前。老夫茶熟香温后，爱听豳风无逸篇。
玉儿璐儿霖孙入山定省作此示之
作者：张英
朝代：清
体裁：古风

山栖且炎热，当午群卉蔫。蚊蚋苦齧我，长喙单衣穿。避此施帘幕，蒸溽如火然。近闻城中人，喘汗皆欲颠。娇痴三岁儿，筦簟恣所便。叫号詈阿母，不使登床眠。今朝喜蚤凉，群儿来翩翩。值我胸次恶，气逆中沸煎。短衣戏我侧，使我疾顿蠲。璐儿先赋诗，誇我池中莲。玉儿才患多，逡巡出两篇。抚掌发狂笑，此乐予所偏。忆儿学语时，一字亦可怜。况今成七字，琅琅若珠蠙。老夫正岑寂，三五山月圆。留儿看清影，饭以溪头鲜。
玉皇阁
作者：张英
朝代：清
体裁：七言排律

高阁平临北极开，仙居璀璨似蓬莱。晴光远映琉璃瓦，紫气遥连白玉台。宝顶浮空芳树里，红墙落影碧云隈。殿名元极诸神护，座比圜丘五帝陪。金翠摇光迎日月，帘栊拂地隐风雷。山河图画深宫赐，缨络幡幢内府裁。云满雕梁疑乍落，龙蟠绣柱欲飞来。玉缸灯火辉长昼，古鼎炉烟接上台。秘殿万灵真肃穆，丰碑双影更崔嵬。映阶绿树斋宫满，夹路秋花道院栽。地近上林多气色，居邻三岛绝尘埃。閒人未敢窥青鸟，幽径常看长碧苔。望气由来知壮丽，承恩今始得徘徊。蓬壶胜事欣游赏，愧乏灵光作赋才。
玉簪花二首·其一
作者：张英
朝代：清
体裁：七言绝句

清芬合是水仙俦，屋角墙阴作意秋。多感西风偏解事，为侬琢出玉搔头。
玉簪花二首·其二
作者：张英
朝代：清
体裁：七言绝句

高髻浓梳翠鬓匀，宝笄初见一枝新。谁知澒洞风尘里，别有冰心玉骨人。
玉蝶梅盛开
作者：张英
朝代：清
体裁：七言绝句

枝头碧玉避寒栽，早发春葩送客回。京国迢遥二千里，江南犹见晚梅开。
王子玠招同年诸子宴集园林因怀座师司马公率赋二首·其一
作者：张英
朝代：清
体裁：七言律诗

殿上星辰听履声，兴朝文正重知名。农田大计筹三壤，帷幄吁谟息五兵。裴令功成閒绿野，谢公身隐系苍生。江南犹有莼鲈美，消息今传在冶城。
王子玠招同年诸子宴集园林因怀座师司马公率赋二首·其二
作者：张英
朝代：清
体裁：七言律诗

萧然纸阁掩双扉，几个筼筜夕照稀。坐拥赐书犹绛帐，亭通曲巷本乌衣。晚凉著树青如洗，疏雨宜人暑渐微。我愧鲤庭门下士，常同花萼共相辉。
珍裘
作者：张英
朝代：清
体裁：七言绝句

狐白珍裘比雪妍，同时拜赐五云边。几人曾到空山里，披向梅花老树前。
瓶中杏花
作者：张英
朝代：清
体裁：七言律诗

一枝山杏破轻寒，最爱微舒色可餐。乍白乍红为态好，含烟含雨欲开难。怯当荒圃风前立，折向甔瓶帘下看。佗日培栽三十树，还营杰阁倚层峦。
瓶花
作者：张英
朝代：清
体裁：七言绝句

一年花事胆瓶中，拂研犹含晓露红。偏到华清最深处，撩人无限是春风。
田间野花
作者：张英
朝代：清
体裁：七言绝句

村边麦浪影交加，陌上驱车日欲斜。红白枝枝偏近水，野田蔓草夕阳花。
甲子惊蛰后一日入山二首·其一
作者：张英
朝代：清
体裁：七言绝句

冻蕊粘枝重可嗟，疏林无复见横斜。腊前乍暖春前雪，浪掷园梅一度花。
甲子惊蛰后一日入山二首·其二
作者：张英
朝代：清
体裁：七言绝句

乞得邻花趁雨移，只愁耽却种花时。笑予不学刘伶癖，长见閒人荷锸随。
甲子重九二首·其一
作者：张英
朝代：清
体裁：七言律诗

客散空山独啸时，绕阶甘菊放犹迟。閒门老树青虫集，夜雨新寒黄叶知。邻叟相过携芋栗，园丁自课葺柴篱。古人节物关心甚，搔手能无九日诗。
甲子重九二首·其二
作者：张英
朝代：清
体裁：七言律诗

深山俯仰意萧骚，木落云飞岭岫高。菊澹偏能逢此日，山青独喜对吾曹。无心更可随鸿鹄，有手惟堪持蟹螯。夕照篮舆枫叶路，犹惭岩畔酒人豪。
甲子除夕
作者：张英
朝代：清
体裁：古风

残岁逼人事，阛阓各有营。独我掩关坐，心与双鹤清。水仙侧银盘，几席纷琼英。华灯灿屋角，蚤梅列瓶罂。积雪照庭户，寒逼灯窗明。一垆爱长夜，书卷纵复横。起弄壁间影，邈然非世情。
甲辰元旦次前韵
作者：张英
朝代：清
体裁：七言律诗

蓟北风烟故国同，不须千里怨飘蓬。柳深细雨龙池外，花满宜春御苑中。莺语渐催宫草绿，马蹄行蹋上林红。建章一夜千门晓，从此朝朝待好风。
畏人
作者：张英
朝代：清
体裁：七言律诗

华林西畔远嚣尘，深掩庭扉惯畏人。蚁战酣时眠白昼，马蹄忙处乞閒身。花开不觉临窗久，枣熟犹思上树频。枫茜蟹肥黄菊近，梦回乡国最情亲。
病起
作者：张英
朝代：清
体裁：七言律诗

飒飒秋声杂暮砧，遥怜宋玉此时心。盆兰鹪□花开晚，庭树萧疏落叶深。节近重阳犹问菊，病来十日未鸣琴。且炊白饭图身健，莫与寒螀斗苦吟。
瘗马诗
作者：张英
朝代：清
体裁：七言绝句

白家骆马已长辞，瘗向郊原解敝帷。犹记翻盆深夜雨，独乘电影过桥时。
癸酉正月十一日同李愚庵励近公过万寿寺
作者：张英
朝代：清
体裁：七言律诗

古寺人稀藓迹重，畏吾村畔数过从。半篙新绿当门水，千叠奇云别院松。钟卸雕梁埋翡翠，桥横锦石坠芙蓉。谁知澒洞车尘外，犹有閒情话夕舂。
登子招游秋水园二首·其一
作者：张英
朝代：清
体裁：七言律诗

南华别筑掩苍苔，菱叶溪桥好溯洄。树是辋川图里见，石从海岳袖中来。朱栏路接青山近，雪屋窗临秋水开。便是莲花方丈客，吟同鸥鹭莫相猜。
登子招游秋水园二首·其二
作者：张英
朝代：清
体裁：七言律诗

田舍渔家老树傍，此中风景近柴桑。鉴湖一勺分清沼，禹穴千峰出短墙。小艇行随菱叶暗，高楼梦入稻花香。山阴古迹多寥落，剩有南溪旧草堂。
登聊城光岳楼
作者：张英
朝代：清
体裁：七言律诗

光岳楼高复几重，陵风天际绣芙蓉。数丛烟树分齐鲁，万叠晴峦俛岱宗。画栋遥连青汉起，尘窗长藉白云封。仲连一矢成千载，牢落荒城想故踪。
登越州能仁寺楼
作者：张英
朝代：清
体裁：七言律诗

名胜东南数越州，客来凭眺寺西楼。迎门一水明如练，绕郭千峰翠欲流。望海亭连官舍近，卧龙山拥郡城幽。旧家零落斜阳里，古木萧萧万树秋。
白松十韵
作者：张英
朝代：清
体裁：古风

白松挺奇质，高格无纤埃。如对脩洁士，隽整爱丰裁。青铜点朱碧，斑剥古尊罍。耸干若凝雪，蟠根疑积苔。凤毛声瑟瑟，龙鳞色皑皑。玲珑晓日映，潇洒天风来。近树吹微香，肌理神仙胎。允宜白鹤观，只合吹笙台。百尺潇湘竹，风度差可陪。回头看榆柳，琐屑皆凡材。
白鹿
作者：张英
朝代：清
体裁：七言律诗

呦呦山鹿本仙姿，瑶岛分辉物色奇。月皎细寻眠石处，雪深难辨入林时。芝衔五采身偏淡，玉琢双麛影共随。瑞应由来徵孝德，同游鹤禁有光仪。
盆兰先后作花
作者：张英
朝代：清
体裁：七言绝句

清晓凉飔睡足来，茗香事毕小徘徊。花神解事君知否，检点盆兰次第开。
盆兰先后作花恰满五十日
作者：张英
朝代：清
体裁：七言绝句

棐几湘帘映绿筠，小窗风细净纤尘。琼枝玉蕊随时发，饱饫兰香恰五旬。
益咏堂诗二首·其一
作者：张英
朝代：清
体裁：古风

畿南顿邱路，漳水秋山阴。哲人昔为宰，流风还至今。父老食旧德，欲语涕沾襟。下车剪稂莠，不使嘉禾侵。理民但静治，手挥单父琴。堂上撤桁杨，堂下生讴吟。每读循吏传，怀古意何深。
益咏堂诗二首·其二
作者：张英
朝代：清
体裁：古风

巍然益咏堂，乃在秋山原。棠阴旧时路，亏蔽见庭轩。岁时父老来，再拜罗牺樽。筳篿走妇子，击鼓闻千村。昔人亦已去，风土怀旧恩。朱邑安桐乡，且以嘱子孙。知公恋兹土，窈冥来朱幡。前有霁云祠，相与招忠魂。千载顿邱路，灵爽常弗谖。
盘磴应制
作者：张英
朝代：清
体裁：七言绝句

古柏阴中石磴盘，如虹迢递跨层峦。翠华回历烟霄外，山半红云驻马看。
直庐中同说岩先生读阮亭南海诗即用其见赠原韵寄阮亭
作者：张英
朝代：清
体裁：五言律诗

风雪山城别，天涯复几时。梅花江北路，荔子岭南诗。不觉清吟久，重闻禁漏迟。直庐相忆处，应遣故人知。
省耕应制二十韵
作者：张英
朝代：清
体裁：五言排律

皇心崇穑事，睿虑重田功。问俗神尧似，勤民大禹同。频年颁汉诏，午夜诵豳风。北阙韶光丽，南郊淑景融。土膏方泽泽，牟麦正芃芃。耕稼乘时令，艰难启圣衷。诏传青嶂外，辇驻绿畴中。河汉星将晓，沧溟日在东。树边听好鸟，泽畔见飞鸿。清跸双旌远，期门七校雄。桑阴閒稚子，芹曝献村翁。草映鸾旂碧，花围黼帐红。篝车纷绮陌，畚锸遍芳丛。还许驱黄犊，何须避玉骢。讴谣忘帝力，歌颂达宸聪。蔀屋温纶溥，茆檐御路通。苍生陈疾苦，赤子赖帡幪。补助恩常渥，涵濡德至崇。敷天安衽席，荒服靖兵戎。华黍呈嘉瑞，千秋祝屡丰。
看花宜蚤起
作者：张英
朝代：清
体裁：七言律诗

种荷经岁满芳汀，翠盖红衣一水亭。风偃秾华偎野岸，露和香气扑疏棂。朝阳初射前峰紫，宿雾犹笼众壑青。自是看花宜蚤起，黄鹂作意唤人醒。
眼昏
作者：张英
朝代：清
体裁：七言律诗

行年甲子已全周，眼暗经今有十秋。云外犹能穷练影，镫前未许辨蝇头。久知识字多为累，但可看山百不求。目力漫从寥阔费，意中思制小林邱。
短歌行
作者：张英
朝代：清
体裁：古风

问我何所慕，尽日此中居。上为横空紫翠之岩岫，下为逼人凊冷之芙蕖。茶瓯墨沼泛松影，根梢具者千株馀。妩媚偃蹇各有态，龙拿虎攫当吾庐。造物奉予亦已过，食葵饮水长晏如。
石匣镇
作者：张英
朝代：清
体裁：五言律诗

古戍荒山窟，烟云朔漠连。沙吹边地雪，峰接塞垣天。龙节新恩驻，鱼符故老传。空城留石匣，形胜忆当年。
石景山扈跸恭纪
作者：张英
朝代：清
体裁：七言律诗

羽卫连朝作胜游，还从石景驻鸣驺。悬岩飞阁松阴合，古洞藏经藓壁幽。远树平临开冀野，群峰西绕送河流。六龙更渡横桥外，万壑遥看紫气浮。
石谷为予画赐金园图卷子复作大幅仿香山池上篇意为赋长歌
作者：张英
朝代：清
体裁：古风

石谷先生类臞鹤，风神萧散意卓荦。高人寄托无不可，偶尔落笔摇五岳。曩时惊见富春图，十丈青岑隐丹壑。神交意许三十年，忽向京华走芒屩。再拜喜识寒松姿，逸致高怀老磅礴。俛仰都无世俗情，坐上吹香比兰药。自昔曾与西田翁，古今风雅同扬搉。祇今前辈若晨星，衔杯话旧空萧索。我有家山杳霭间，貌以丹青何绰约。梅花深处著疏篱，杨柳阴中藏略彴。一幅鹅溪池上篇，竹坞荷汀景寥廓。鄙人自爱愚谷愚，先生为写乐天乐。怜我风尘老未休，苦忆溪山自煎斲。譬彼井谷有枯鳞，暂转清波供瀺灂。秋窗日对烟云生，怀抱经时差不恶。湿翠香岚足千古，濩落园林欣有托。
碧云寺扈跸恭纪
作者：张英
朝代：清
体裁：七言律诗

众峰环翠与云平，胜地幽奇惬圣情。石路阴阴笼树色，僧房处处听泉声。行宫朝对灵岩敞，御榻宵移竹院清。睿赏坐来吟咏久，隔林山月晚凉生。
示南归老仆
作者：张英
朝代：清
体裁：七言律诗

汝归好向龙眠路，为我经营十亩居。园果分移成聚落，山泉疏引到庭除。须教竹圃阴常满，莫遣梅亭影尚疏。辛苦荷锄春雨后，南鸿珍重寄来书。
社饮
作者：张英
朝代：清
体裁：五言律诗

低迷桑叶路，放浪竹皮冠。谷贱村醪酽，年丰社饮欢。前身应圃史，老我作农官。土鼓吹邠雅，吾兼咏考槃。
禁中对探春花
作者：张英
朝代：清
体裁：七言绝句

柔条花满雪皑皑，内使搴帘进御来。费尽南园温室火，探春十月已先开。
禁中观赵松雪秋林渡水图即用其韵
作者：张英
朝代：清
体裁：七言绝句

古柳横溪积藓苔，飞轩正对雪波开。邻翁不负寻秋约，黄叶黄花渡水来。
禹庙
作者：张英
朝代：清
体裁：五言律诗

禹庙苍山窟，丹楹望若霞。百灵纷玉帛，万壑隐龙蛇。碑没周秦字，圭藏日月华。神功留海岳，遗迹岂幽遐。
秋兰
作者：张英
朝代：清
体裁：五言律诗

楚泽来高士，风流迥绝尘。梦魂依九畹，时序避三春。枝弱常含露，香轻不媚人。湘娥临洛浦，应是此花身。
秋夕鼓琴有作
作者：张英
朝代：清
体裁：古风

含露沭新凉，秋花好颜色。閒澹足高致，庭阶手滋植。埽迹深闭门，虚堂恣偃息。帘影隔尘嚣，琴徽代语默。古调重希声，冲和满胸臆。幽泉滴寒岑，鸣玉响清阈。岂有筝笛喧，颇觉琵琶仄。始知昌黎诗，陵轹非琴德。
秋夜同念斋泛舟登湖心亭二首·其一
作者：张英
朝代：清
体裁：七言律诗

扁舟人在锦塘西，指点南屏望欲迷。秋水祇今环岳墓，绿杨无复映苏堤。一湖明月千峰出，十里荷花两岸齐。欲共暝鸦投宿处，晚钟烟际觅招提。
秋夜同念斋泛舟登湖心亭二首·其二
作者：张英
朝代：清
体裁：七言律诗

向夕携尊初泛湖，新秋风月属吾徒。相将高阁人逾迥，凭眺孤山鹤可呼。岩壑四围环翠黛，波光千点散鲛珠。湖中百幅云林画，领取烟峦第一图。
秋夜听络纬声
作者：张英
朝代：清
体裁：古风

络纬本秋虫，瓜棚饮清露。粉惭蝴蝶翅，艳谢蜉游羽。寒怜蛩语阶，高怯蝉吟树。耻为促织争，豪家作金注。机杼终夕劳，不能成尺素。童子爱追寻，苦被微声误。朝辞豆花丛，暮入樊笼固。瓜叶何青青，时向樊笼哺。草虫本微姿，跳踯转惊怖。吟声久断绝，意与儿童忤。偶然时一鸣，都无向来趣。昨夜樊笼开，双双一朝去。小庭藤影密，叶深不知处。转向青葱中，相对连朝语。咽露餐新凉，繁响达昏曙。喓喓类苦吟，切切如悲诉。满耳皆秋声，小斋若园圃。午梦客初醒，听此涤尘虑。物性贪所适，妙理得深悟。徘徊夕阳下，斯物良足赋。
秋夜宿院中二首·其一
作者：张英
朝代：清
体裁：五言律诗

向夕摊书坐，何曾异薜萝。月临丹地迥，秋傍古槐多。凉气才侵簟，微云欲渡河。圣朝勤问夜，将曙听鸣珂。
秋夜宿院中二首·其二
作者：张英
朝代：清
体裁：五言律诗

康乐多佳句，惭予非惠连。茶香同永夜，镫火各青毡。树色连双阙，钟声落九天。高吟閒不寐，凉月度花砖。
秋日
作者：张英
朝代：清
体裁：七言绝句

小圃秋阴暑渐凉，紫薇花发照鱼梁。何人领取閒中趣，团扇行吟百步廊。
秋日
作者：张英
朝代：清
体裁：五言律诗

经旬休沐蚤，帘影静虚堂。江蓼疑南浦，秋花爱北墙。黄柑齐佛指，金粟聚天香。再理清琴罢，庭槐半夕阳。
秋日过西郊诸园晚诣法华寺八首·其一
作者：张英
朝代：清
体裁：七言绝句

秋日晴郊得胜游，城西韦杜属通侯。水分太液波常暖，树接华林地总幽。
秋日过西郊诸园晚诣法华寺八首·其七
作者：张英
朝代：清
体裁：七言绝句

还镳得得款僧扉，恰自前村穫刈归。欲问梅花消息处，霜林黄叶已纷飞。
秋日过西郊诸园晚诣法华寺八首·其三
作者：张英
朝代：清
体裁：七言绝句

杰阁长廊一径斜，赤栏桥畔碧窗纱。主人犹在交河北，独付苍头为埽花。
秋日过西郊诸园晚诣法华寺八首·其二
作者：张英
朝代：清
体裁：七言绝句

北渚南垞曲折流，镜中幻出小林邱。为怜旧是江南客，借与轻舠竟日游。
秋日过西郊诸园晚诣法华寺八首·其五
作者：张英
朝代：清
体裁：七言绝句

画桷惊飞锦石攒，重重金碧护雕栏。放翁自赏东篱趣，仅得盆池十笏宽。
秋日过西郊诸园晚诣法华寺八首·其八
作者：张英
朝代：清
体裁：七言绝句

畏吾村畔旧栖迟，兰若重过复几时。清磬一声人出定，满庭霜柿正离离。
秋日过西郊诸园晚诣法华寺八首·其六
作者：张英
朝代：清
体裁：七言绝句

诛茅一把也幽偏，心赏由来喜自然。却忆苍崖丹嶂里，瀑泉飞落万松巅。
秋日过西郊诸园晚诣法华寺八首·其四
作者：张英
朝代：清
体裁：七言绝句

疏柳馀花荫翠岑，芰荷老后始探寻。最宜叠石临流看，数点芙蓉黛色深。
秋日退直
作者：张英
朝代：清
体裁：五言律诗

庭槐经手种，掩映老夫家。太液西园曲，红墙绿树斜。好将半閒日，对此一秋花。月夕明朝是，垂帘候彩霞。
秋晚即事
作者：张英
朝代：清
体裁：七言律诗

寥历天高雁度迟，满城砧杵动凉飔。悽情庭草花开后，澹荡秋光病起时。桂寄空山寻老衲，兰移温室属场师。故乡书到重阳近，疏菊寒蓉问短篱。
秋树草堂
作者：张英
朝代：清
体裁：五言律诗

路指乔松入，幽居近复偏。曲廊凭古木，杰搆傍名泉。春昼檐花密，霜晨岭树妍。娱亲见昆弟，时导板舆前。
秋浦晤任鹳峰即赠
作者：张英
朝代：清
体裁：五言律诗

海门风浪里，偶挂片帆来。秋浦冰初结，齐山雪未开。游筇偏瓦砾，客户亦莓苔。叹尔羁栖久，任华本异才。
秋海棠
作者：张英
朝代：清
体裁：七言绝句

豆荚疏篱引蔓长，水红花映夕葵黄。新秋晴雨多无准，一片閒情护海棠。
秋海棠花
作者：张英
朝代：清
体裁：七言律诗

秋花亦占海棠名，玉露金风别有情。兰纵比幽伤冷落，杏虽如色让轻盈。微香应欲消遗恨，红泪依然泣旧盟。节节珊瑚低拂地，临风一笑许倾城。
秋窗料理瓶花四首·其一
作者：张英
朝代：清
体裁：七言绝句

自叠盆山插菊枝，分红间白满花瓷。明知老去童心在，只似雕虫作小诗。
秋窗料理瓶花四首·其三
作者：张英
朝代：清
体裁：七言绝句

拣取花枝贮胆瓶，要兼画意与诗情。最怜影落纱窗上，一幅轻绡为写生。
秋窗料理瓶花四首·其二
作者：张英
朝代：清
体裁：七言绝句

万紫千红纵目宜，风沙无地玩芳时。昔人手著瓶花史，却胜黄荃画折枝。
秋窗料理瓶花四首·其四
作者：张英
朝代：清
体裁：七言绝句

捣练遥闻巷北砧，薰衣低覆水南沉。经旬粗得閒中味，黄菊花围绿绮琴。
秋雨
作者：张英
朝代：清
体裁：五言律诗

秋雨驱残暑，园居客思迷。地洳苍藓滑，林湿绿阴低。聒喜听蝉歇，閒容伴燕栖。焚香欹枕处，未觉景凄凄。
种柳成阴当秋益密三首·其一
作者：张英
朝代：清
体裁：七言绝句

昔年种树傍堤斜，欲借青阴隔市哗。最爱墙东看不厌，绿杨阴压紫薇花。
种柳成阴当秋益密三首·其三
作者：张英
朝代：清
体裁：七言绝句

嫩色鹅黄染曲尘，可怜濯濯几枝新。关情最是吟秋柳，一种轻盈更可人。
种柳成阴当秋益密三首·其二
作者：张英
朝代：清
体裁：七言绝句

水畔微凉拂柳丝，小池波动雨来时。絺衣团扇无人识，一片閒情碧水知。
种柳行
作者：张英
朝代：清
体裁：古风

前人遗我松湖田，倚山瞰壑松湖边。中有湖水绕田脚，春生秋涨清且涟。我今筑堤带山麓，欲令潴水如长川。细浪回波二三里，平分半种红白莲。其馀空明若澄镜，菰蒲数点涵朝烟。先教夹岸种杨柳，柔条嫩绿阴相连。上有百啭黄鹂鸣，下有双飞白鹭眠。蚤春凝翠山雨重，入夏弄影凉风偏。丹枫乌桕相间杂，秋深照水如花妍。更种垂杨三五株，舞风拂地枝纤纤。问予胡不种松柏，松柏成阴三十年。圃翁年已四十强，霜生颊下华生颠。及时种柳满千树，眼看计日参青天。富贵不愿灵和里，繁华不愿章台前。但愿柳成拂衣去，年年常系钓鱼船。
种水仙二首·其一
作者：张英
朝代：清
体裁：七言绝句

水仙初茁似兰芽，种向清泉衬白沙。自笑疏慵偏好事，薰炉终夕护寒花。
种水仙二首·其二
作者：张英
朝代：清
体裁：七言绝句

名花栽法未全谙，嫩绿清香性所耽。白石盆中千万朵，小楼镫市忆江南。
种菜诗用钝庵韵
作者：张英
朝代：清
体裁：古风

画地为畦似枰局，手种芜菁随雨绿。露叶霜根滑且甜，一饱人生良易足。垂垂豆荚韭花滋，谋我冬菹尚及时。圃翁朝起眉色喜，此乐今请尝试之。
积雨
作者：张英
朝代：清
体裁：五言律诗

不须愁积雨，犹可助清吟。门掩青苔路，窗低碧树阴。睡情欹枕熟，香气护帘深。坐觉琴丝缓，挑镫试泛音。
积雨
作者：张英
朝代：清
体裁：古风

积雨灶湿迟炊烟，松梢滴溜如鸣泉。溪河水涨隔城市，著我听雨山窗眠。黄鹂舌涩蛙鼓闹，饥鸦挟雏啼树颠。圃竹欹斜失行次，庭萱污湿摧芳妍。卧柳根浮起高岸，蚤秧针没冲平田。墙倾屋漏那足惜，池中坠我新开莲。但恐雨多有时竭，旱溢燥湿还相旋。好筑陂塘谨收护，勿教东逝归长川。
积雨有作寄廷玉辈
作者：张英
朝代：清
体裁：七言律诗

藉解饥劬把浊醪，好将书扎问儿曹。难言花港观鱼乐，不胜泥涂策马劳。柳畔小桥新石堰，墙阴古木旧亭皋。悬知荷芰香风满，放屣垂竿尽足豪。
移兰
作者：张英
朝代：清
体裁：古风

爱此岭南花，罗我棐几侧。我来坐朝暮，沈酣废寝食。翠叶碧如油，辛苦自培植。高枝挺百箭，枝枝净如拭。幽意淡天真，无心斗香色。静好洛川神，窈窕关睢德。空阶竹阴静，深苑帘影直。风定池水平，静对忘语默。邈然潜心性，此意谁能测。我自领幽趣，长鸣鹤应识。
窗间
作者：张英
朝代：清
体裁：七言绝句

平远荒村墅烧寒，窗间手掩一编看。柳阴疏处驱黄犊，何用丹青觅范宽。
窗间二首·其一
作者：张英
朝代：清
体裁：七言绝句

窗间枕藉剑南诗，琴比陶家有七丝。莫怪经旬常埽迹，偶閒难得菊花时。
窗间二首·其二
作者：张英
朝代：清
体裁：七言绝句

园才五亩半池塘，岸绕红桃间绿杨。底事悬图向东壁，安排树石搅人肠。
立春前一日
作者：张英
朝代：清
体裁：七言律诗

匡床戢影倦轮蹄，枝比鹪鹩得稳栖。卢橘双悬书幌北，缃梅丛发砚山西。茶烹活火吹鱼眼，炉剩馀香煮麝脐。明日故园春信蚤，咏花轩畔酒堪携。
立秋前一日槜李道中
作者：张英
朝代：清
体裁：七言律诗

长堤草色望中殷，才过平桥隔市阛。衣带一湾通越水，烟鬟数点见吴山。捲帘时唤渔舟近，听雨能消画舫閒。明日新秋犹是客，不堪乡思五湖间。
立秋后十日同康臣五崖南溟携尊寄畅园率成二十韵
作者：张英
朝代：清
体裁：五言排律

京洛车尘满，园林野色饶。趁晴聊出郭，休沐共联镳。雨霁溪还涨，风高柳暗凋。古槐蝉噪急，丰草马声骄。水乱兼葭影，篱荒木槿条。平芜秋冉冉，别馆路萧萧。门巷成村落，池塘远市朝。树欹眠碧涧，楼敞入青霄。莲萼虚堂静，藤阴曲径遥。幽斋双白板，断岸小红桥。密芰中流采，微香隔浦招。相将登画阁，何异泛兰桡。波细珠帘捲，凉轻翠盖摇。花齐因宿雨，叶长趁新潮。野趣频年减，尘心此际消。林翻知鸟度，萍动识鱼跳。萝幄摊书卷，荷筒折酒瓢。提壶纷士女，取醉任渔樵。归骑仍潦倒，明蟾剩寂寥。何时营小筑，相约避烦嚣。
立秋次日食新
作者：张英
朝代：清
体裁：七言律诗

风雨时和乐有年，蚤禾新刈傍湖田。尊开酒库应无算，菜送园官不取钱。荐庙白炊香稻熟，留宾红割锦鳞鲜。太平自愿为农老，豳雅常吹七月篇。
竹醉日
作者：张英
朝代：清
体裁：七言律诗

小槛临流避暑宜，抱书终日对沦漪。经旬䆉稏新藏垄，隔岁芙蕖渐满池。节到梅黄天欲睡，候逢竹醉雨偏知。千峰净洗参差绿，犹是清和夏浅时。
第六男阿同晬盘日舟中
作者：张英
朝代：清
体裁：古风

首夏清和天，忆汝悬弧日。呱呱凤城西，赐庐迩深密。今值岁序周，画桡漾清泌。江南旧风俗，粔籹间枣栗。嘻嘻弄斑管，次第抚书帙。讵敢诩宁馨，青缃聊可必。嘉名唤阿同，瞳子点双漆。秀慧群儿爱，常坐老夫膝。好作农家儿，余方腰短铚。
答中州冀渭公
作者：张英
朝代：清
体裁：七言律诗

皓鹤翩跹刷羽遥，锦江归后卧烟霄。高谈旧接乌衣里，古貌新逢玉蝀桥。久驻丹颜诗转细，重添苍鬓雪潜消。苏门自是神仙窟，宏景松风定可招。
答四松先生寄怀诗即次来韵二首·其一
作者：张英
朝代：清
体裁：七言律诗

纸阁秋阴日影迟，琳琅四壁寄予诗。不嫌小草劳相忆，幸有芳兰慰所思。青幕车中春雨路，黄金瓦上晓霜时。难将烟火人间语，酬和柴桑绝妙词。
答四松先生寄怀诗即次来韵二首·其二
作者：张英
朝代：清
体裁：七言律诗

芒屩青山雪满颠，高吟落落度馀年。平生酷嗜惟之子，百卷新诗定许传。松菊远寻鸥鹭外，琼瑶常寄雁鸿先。桃花潭水情无限，作赋思乡愧仲宣。
答徐健庵见寄即次来韵
作者：张英
朝代：清
体裁：古风

自顾镜中发，霜华日已半。戢影栖空山，遁迹托荒甸。烟云穷物态，卉木观时变。百尺寒潭碧，静对涤尘念。弥望山杜鹃，高下列芳茜。乔木冠遥岑，飞泉落层巘。藓石垂钓丝，藤阴枕书卷。聊息蒲柳姿，敢惬林泉愿。仆本山野人，夙昔忝宸眷。贱疴时自伤，主恩梦常恋。故人在丹霄，国史综纪传。鸿羽忽遐征，蓬庐枉书翰。清言灿霞绮，朱云卷河汉。展读临松风，何殊接良宴。
答邻舟友人
作者：张英
朝代：清
体裁：七言律诗

柳覆平堤漾碧流，月高清咏在邻舟。故园久负莺花约，长路翻成汗漫游。赖有琼琚投锦字，如搴兰芷向芳洲。吟来画舫新凉满，更复何心怨石尤。
索居二首·其一
作者：张英
朝代：清
体裁：七言绝句

节近传柑只索居，不将尘俗翳清虚。当轩倚柱斜阳暖，细读樊川伴老书。
索居二首·其二
作者：张英
朝代：清
体裁：七言绝句

惊蛰到来三两日，溪山遥忆发寒枝。剑南百卷从头看，每到梅花定有诗。
红药
作者：张英
朝代：清
体裁：七言绝句

红药朱樱烂漫天，归帆偏滞白杨边。人生几度看花眼，一别青山十六年。
红蓼花四首·其一
作者：张英
朝代：清
体裁：七言绝句

秋水滩头著岸垂，和烟和雨拂沦漪。红丝斗帐条条影，深护鸳央熟睡时。
红蓼花四首·其三
作者：张英
朝代：清
体裁：七言绝句

红粟枝繁雁蚤来，竹芭篱畔托根荄。喜君不恋江湖阔，种向閒门也自开。
红蓼花四首·其二
作者：张英
朝代：清
体裁：七言绝句

江南开遍旧渔矶，渔父来时欸乃微。叶密乍迷青篾舫，花红偏照绿蓑衣。
红蓼花四首·其四
作者：张英
朝代：清
体裁：七言绝句

寂寥门巷夕阳斜，爱尔垂檐近碧纱。更有樊川老居士，摊书秋对过墙花。
纪恩恭赋二首·其一
作者：张英
朝代：清
体裁：七言绝句

秋郊云雾暗空濛，静夜摊书烛影红。圣主慈仁深念及，小臣风雨直庐中。
纪恩恭赋二首·其二
作者：张英
朝代：清
体裁：七言绝句

草湿烟深夜漏迟，特传温谕出龙墀。顿忘帐外秋声急，身在尧天雨露时。
纳凉北轩
作者：张英
朝代：清
体裁：七言律诗

茗碗桃笙一室中，小留香篆闭房栊。柳丝细织西窗日，松顶遥分北牖风。架叠浓阴延宿鸟，帘垂疏影障飞虫。频年世路粗谙却，检点谁堪此味同。
纸阁
作者：张英
朝代：清
体裁：七言绝句

纸阁蒲帘乐事赊，探春梅萼两行斜。居然香雪园中叟，日日床前埽落花。
纸阁梅花
作者：张英
朝代：清
体裁：七言律诗

静对方知绝世姿，横斜书幌一枝枝。根梢磊砢疏偏好，风骨清严澹益奇。纸阁梦回春浅日，布帘香耐夜寒时。冰霜岁晚谁能识，千首龟堂赠尔诗。
结屋
作者：张英
朝代：清
体裁：五言律诗

结屋邻松近，疏池引涧频。芙蓉经岁种，梧柳一时新。荷贴青钱小，波生绮縠匀。閒来看稚子，长日静垂纶。
络纬声四首·其一
作者：张英
朝代：清
体裁：七言绝句

络纬声中秋夜厌，草根凄切透书帘。问渠何事清宵苦，空被人间懒妇嫌。
络纬声四首·其三
作者：张英
朝代：清
体裁：七言绝句

一声断处秋盈盈，天遣人间织妇惊。老大女儿不解事，停针只当听虫声。
络纬声四首·其二
作者：张英
朝代：清
体裁：七言绝句

瓜蔓丛深咽露微，如何不织禦寒衣。清霜一夜飘零后，粉蝶蜂腰一样归。
络纬声四首·其四
作者：张英
朝代：清
体裁：七言绝句

晚凉飒飒雨霏霏，瓜叶稀时叫渐微。病妇临风忽长叹，今年八口计寒衣。
绝句二首·其一
作者：张英
朝代：清
体裁：七言绝句

旋汲山泉彻骨清，当风自起扇茶铛。暑中不耐敲门客，误恼枝头啄木声。
绝句二首·其二
作者：张英
朝代：清
体裁：七言绝句

好将林下羲皇日，探取琴中太古音。心与七弦同似水，一庭斜日转桐阴。
绣毬花
作者：张英
朝代：清
体裁：七言律诗

萼绿应知是后身，澹如新柳白如银。请看姊妹繁华队，尽是神仙冰雪人。翠黛渐舒眉色浅，玉颜齐簇粉腮匀。黄鹂声唤东风急，吹落梅花在暮春。
缪子长先生邀同藓书先生念斋昆弟游支硎山历诸胜因留信宿四首·其一
作者：张英
朝代：清
体裁：五言律诗

山寺入门后，清流乱石纹。岩飞千尺雪，树隐一溪云。消暑宜亭畔，听泉想夜分。诸公閒徙倚，凉雨自纷纷。
缪子长先生邀同藓书先生念斋昆弟游支硎山历诸胜因留信宿四首·其三
作者：张英
朝代：清
体裁：五言律诗

曲径将穷处，幽林指法螺。路疑流水断，门识古藤多。老衲劳相引，游人不易过。写经思处士，丘垄近维摩。
缪子长先生邀同藓书先生念斋昆弟游支硎山历诸胜因留信宿四首·其二
作者：张英
朝代：清
体裁：五言律诗

金碧华山寺，香林自古今。溪回千嶂远，路入万松深。鸟语移长日，钟声送夕阴。石床犹可卧，共子息尘心。
缪子长先生邀同藓书先生念斋昆弟游支硎山历诸胜因留信宿四首·其四
作者：张英
朝代：清
体裁：五言律诗

支硎高阁上，瓜果晚凉时。石色静如佛，山容澹若诗。笋舆閒谢客，筇杖付吴儿。登陟人逾健，尊前白发垂。
置我
作者：张英
朝代：清
体裁：七言绝句

万斛车尘尽日忙，拂衣挥袂汗如浆。天公作意君知否，置我金鳌玉蝀傍。
羹湖自雄县以果蔬雉兔见遗答之
作者：张英
朝代：清
体裁：五言律诗

荒斋将腊尽，南陌正春初。驿使来风雪，深情托果蔬。烹鲜分雉兔，厨馔损豚鱼。怪杀诸雏喜，争看阿舅书。
老梅作花
作者：张英
朝代：清
体裁：五言绝句

寒梅敛未舒，老干色偏腴。合浦波初暖，融融一串珠。
耕耤礼成恭纪四首·其一
作者：张英
朝代：清
体裁：七言律诗

东郊淑景转和风，穜稑朝来献六宫。禹甸三千开穑事，姬年八百肇农功。云依鸾辂金根外，春满龙旂黛耜中。自古惟陈无逸训，君王亲与万方同。
耕耤礼成恭纪四首·其三
作者：张英
朝代：清
体裁：七言律诗

协风遥迓翠华新，正是农祥应律辰。粟荐神仓亲享帝，恩流御廪重勤民。祀农坛畔三时庆，观耤台边万宝陈。华黍登歌书大有，遍将劳酒赐诸臣。
耕耤礼成恭纪四首·其二
作者：张英
朝代：清
体裁：七言律诗

乘时秉耒践尧封，九扈齐飞拥六龙。陇畔授鞭京兆尹，坛边进耜大司农。青旂千亩公卿集，缥轭三推父老从。俭德由来兼孝德，迎神此日撤歌钟。
耕耤礼成恭纪四首·其四
作者：张英
朝代：清
体裁：七言律诗

十载恩波遍海隅，苍生比屋戴涵濡。淮扬水旱频颁粟，丰沛巡行数赐租。帝力久知歌父老，圣躬犹欲试泥涂。叠逢盛事书惇史，还进豳风七月图。
胥门怀古
作者：张英
朝代：清
体裁：七言律诗

伍相名留雉堞碑，草生吴苑旧台池。祇今抉目悬门日，可忆吹箫入市时。敌国功名归少伯，君王佳丽得西施。空馀一片孤臣泪，白马中流欲恨谁。
腊月八日眠樵木厓霜鹤过山庄小饮二左留宿
作者：张英
朝代：清
体裁：五言律诗

肃穆群峰敛，山烟午未开。门低风偃竹，枝冷雪封梅。俭岁村醪薄，寒宵好客来。一镫华发叟，幽话幸相陪。
腊梅二十树自去年十月开至今正月题曰古香十旬纪之以诗
作者：张英
朝代：清
体裁：古风

小庭何所有，黄梅开近腊。岁月历冬春，香光迷纸阁。梅花似美人，此种类老衲。凡卉有芳烈，此香如艾纳。坐卧香色中，清吟绕一榻。幸遇冬日暖，寒蜂自杂遝。
自遣
作者：张英
朝代：清
体裁：七言绝句

河流无力送轻桡，苦忆前汀长暮潮。浊酒一瓯聊自遣，麦秋天气雨萧萧。
自题圃翁毡笠采梅图
作者：张英
朝代：清
体裁：五言律诗

紫罽裁衣古，夫须制笠宽。近家营小圃，别墅占幽峦。晚岁情何寄，梅花性所欢。甔瓶一枝雪，常共尔清寒。
自题新诗后
作者：张英
朝代：清
体裁：七言绝句

卷中何处著纤尘，句句新诗自写真。留向人寰任埋弃，千秋定有爱予人。
自题桃花钓艇小像
作者：张英
朝代：清
体裁：古风

春风草色已平铺，春水半篙生南湖。自棹小舟入鸥鹭，临水桃花三两株。微风徐引钓丝软，落花片片飞衣裾。此时傲睨天地宽，斜倚兰桨摊素书。青山澹峙水澄湛，纤尘不起波涛无。我与万类同俛仰，忘机共乐羲皇初。寄语苇间垂钓侣，莫将香饵误游鱼。
舟中
作者：张英
朝代：清
体裁：七言绝句

麦覆平畦绿渐匀，好风帘外起青蘋。胆瓶自插桃花朵，春色今年倍可人。
舟中书怀
作者：张英
朝代：清
体裁：七言律诗

此身已乞向林邱，飞札经营宅畔楼。良夜何堪闻击柝，芳时那合住扁舟。閒看儿女纾乡思，数捡图书慰旅愁。好与湖田兄弟约，取鱼尝稻订新秋。
舟中秋兰盛开漫成二首·其一
作者：张英
朝代：清
体裁：七言律诗

画舫蒲帆溯水湄，秋兰绕榻影披离。花慵作态姿原澹，香久沦肌客未知。晓梦将残欹枕处，微凉初动捲帘时。故园望里增惆怅，赖尔清芬慰所思。
舟中秋兰盛开漫成二首·其二
作者：张英
朝代：清
体裁：七言律诗

空谷奇姿迥绝伦，移来九畹忆灵均。一枝自饮清秋露，何处堪容世俗人。风味远同彭泽宰，轻盈如见洛川神。几回索句微香里，相对惟惭笔有尘。
舟夜泊
作者：张英
朝代：清
体裁：五言律诗

古岸烟将暝，人冲宿鸟过。月光将树影，窈窕落清波。急鼓催兰桨，悬镫照画舸。素琴寻旧曲，幽意觉来多。
舟行杂诗十四首·其一
作者：张英
朝代：清
体裁：七言绝句

试香评茗有馀閒，廿四年诗手自删。自是耽吟成癖性，放言安敢拟香山。
舟行杂诗十四首·其七
作者：张英
朝代：清
体裁：七言绝句

纵苦淹留莫漫嫌，此心端合置安恬。鸟声过处閒欹枕，树色来时自捲帘。
舟行杂诗十四首·其三
作者：张英
朝代：清
体裁：七言绝句

兰桨风轻叠鼓催，拨帘閒看水花开。诗成自起添炉火，一缕香消午睡来。
舟行杂诗十四首·其九
作者：张英
朝代：清
体裁：七言绝句

却拟烟波人渺渺，翻成乡国思绵绵。平生最爱清光好，怕见临窗月又圆。
舟行杂诗十四首·其二
作者：张英
朝代：清
体裁：七言绝句

七弦冷冷送斜晖，蘋末风生乍入衣。鸥鹭绕船飞不去，应知此曲是忘机。
舟行杂诗十四首·其五
作者：张英
朝代：清
体裁：七言绝句

倦听儿女语喁喁，竹簟绳床细细风。一觉晚凉容易好，渐偷身入黑甜中。
舟行杂诗十四首·其八
作者：张英
朝代：清
体裁：七言绝句

仲子龆龄甫佩觿，群儿层递与肩齐。娇痴百态差堪喜，不耐门东索果啼。
舟行杂诗十四首·其六
作者：张英
朝代：清
体裁：七言绝句

节过传柑疏蚤陈，江南惭负一年春。金华秘殿都辞却，耐作河干守闸人。
舟行杂诗十四首·其十
作者：张英
朝代：清
体裁：七言绝句

曲曲河流绕翠汀，蔚蓝天色远峰青。今年秋蚤蝉声好，人在扁舟柳下听。
舟行杂诗十四首·其十一
作者：张英
朝代：清
体裁：七言绝句

水鸟菰蒲噪夕阳，渔舟逆浪听鸣榔。南阳湖畔钓帘久，为爱溪山似故乡。
舟行杂诗十四首·其十三
作者：张英
朝代：清
体裁：七言绝句

蚤起凉生水一湾，芙蕖香在卷书间。閒情欲胜溪边鸟，黛色新看雨后山。
舟行杂诗十四首·其十二
作者：张英
朝代：清
体裁：七言绝句

山青湖碧柳毵毵，向夕微凉梦独酣。莫怪先生眉色喜，计程明日是江南。
舟行杂诗十四首·其十四
作者：张英
朝代：清
体裁：七言绝句

运河阔水此初经，棹语渔讴入窈冥。地近下邳黄石路，平湖十里草烟青。
舟行杂诗十四首·其四
作者：张英
朝代：清
体裁：七言绝句

菖蒲学泛酒微酡，村市龙舟鼓枻过。多少邻船鸦髻女，凭肩齐听采莲歌。
良足乐同静海励先生
作者：张英
朝代：清
体裁：古风

何必思故乡，郊居良足乐。晓起推南窗，青翠满寥廓。井畔柳纤纤，檐际花灼灼。东邻禾已秀，西庄谷可穫。短衣步夕阳，入眼差不恶。起居复何如，昂藏两臞鹤。渐喜公事稀，高眠听牛铎。蔬嫩剪芥菘，饭香参馎饦。子弟间从游，村醪时共酌。睡蚤嫌月迟，夕凉脑衾薄。人生攒百忧，譬彼笋缠箨。长往信不易，小憩岂容错。且作欢喜缘，暂解忧患缚。思乡令人瘦，飞书谢林壑。
芙蓉二首·其一
作者：张英
朝代：清
体裁：七言绝句

秋水澄潭映碧空，一枝垂影绿波中。花从开落分深浅，只有芙蓉晚更红。
芙蓉二首·其二
作者：张英
朝代：清
体裁：七言绝句

风尘老我已成翁，窗下檠边尚未慵。喜看玉儿刚十二，也能捉笔咏寒蓉。
芙蓉岛十二咏 其一 松堤
作者：张英
朝代：清
体裁：古风

双涧夹平畴，长堤堰溪水。手自种山松，千株荫清沚。中横樵采径，人行翠微里。溪声有时静，日夕松籁起。
芙蓉岛十二咏 其七 杏圃
作者：张英
朝代：清
体裁：古风

文杏怯春寒，高枝烘暖日。艳艳红粉妆，墙头美人立。轻烟缭绕之，态憨若无质。桃李步后尘，觌面应自失。
芙蓉岛十二咏 其三 青槐陌
作者：张英
朝代：清
体裁：古风

言度芙蓉城，槐径延深入。脩条散清阴，玉树参差立。日影不到地，幽杳苍苔湿。时有耕稼人，闲来挂蓑笠。
芙蓉岛十二咏 其九 兰皋
作者：张英
朝代：清
体裁：古风

薙草艺兰丛，孤芳欣有托。光风泛紫英，香气满林壑。班荆对幽人，衔露偏绰约。古称同心言，应难逾此乐。
芙蓉岛十二咏 其二 芙蓉沜
作者：张英
朝代：清
体裁：古风

经岁植芙蓉，娉婷泣秋露。松际亘花城，一抹霞光曙。下临清浅波，盈盈娇欲语。有客问衡门，只在花深处。
芙蓉岛十二咏 其五 北玉雪冈
作者：张英
朝代：清
体裁：古风

北阜何坡陀，种梅绕山麓。春鸟时一鸣，寒香满幽谷。寂寂茅亭晚，齿齿石径曲。会携陶令诗，披裘雪中读。
芙蓉岛十二咏 其八 桂丛
作者：张英
朝代：清
体裁：古风

南隅入短垣，岩桂盈一亩。山空秋露白，埽花拥箕帚。芬烈侵衣裾，馀香发樽瓿。深宵对凉月，清景两无负。
芙蓉岛十二咏 其六 南玉雪冈
作者：张英
朝代：清
体裁：古风

崇冈倚石溪，侧近椒园道。古梅间松杉，诘屈树偏老。一林晴雪霏，十日春风蚤。惟有山翁知，破寒事幽讨。
芙蓉岛十二咏 其十 竹垞
作者：张英
朝代：清
体裁：古风

馀地剪榛芜，临水堪种竹。翠茎照白沙，髣髴淇园绿。高节饱风霜，清阴荡炎溽。时听戛玉声，藉以疗吾俗。
芙蓉岛十二咏 其十一 薇馆
作者：张英
朝代：清
体裁：古风

阁前宫样花，移植清池上。爱此鸾凤姿，临风解轻飏。谁能经十旬，璀璨红珠帐。高馆日正长，摊书永相向。
芙蓉岛十二咏 其十二 枫亭
作者：张英
朝代：清
体裁：古风

略彴渡小溪，数枫围石磴。一夕江雁飞，霜叶红满径。锦绣倚晴张，茜紫经寒凝。步屧登山椒，秋声饱清听。
芙蓉岛十二咏 其四 莲溪
作者：张英
朝代：清
体裁：古风

大溪西北来，交流经石堰。曲沼贮清泉，绿荷点千片。缅想林下风，谢女落金钿。何缘深山中，临波见芳茜。
芙蓉岛诗
作者：张英
朝代：清
体裁：古风

茧帷幽梦逼清晓，仙人相唤芙蓉岛。此地真堪来作翁，溪光十里如霜缟。数峰窈窕落平川，淼淼双流入怀抱。春岩秋巘四时佳，雨岫烟峦终日好。蟠松古㮚影溪斜，枝叶交加荡文藻。手种芙蓉万朵花，霞光一片朝阳杲。石罅低藏渔父竿，松阴侧出樵人道。中有芊绵十亩田，土暖泉香发粳稻。沙鸥鱼翠时时来，满径落花常不埽。荷锸为农三十秋，自斸黄精饵芝草。玉井花开十丈莲，霜林果剥如瓜枣。醉时笑拍洪崖肩，与尔风流成二老。
芳园二首·其一
作者：张英
朝代：清
体裁：七言律诗

芳园春半杏花时，暖日轻云澹沲姿。何处青山当户影，谁家红树出墙枝。柳丝晴漾千重碧，鸟语新翻百种奇。似此清光幸同赏，那能花下不成诗。
芳园二首·其二
作者：张英
朝代：清
体裁：七言律诗

客从高处倚庭柯，南陌才青是浅莎。千里故人新燕到，一年春色杏花多。黄莺飞过衔红雨，粉蝶双穿入绛罗。寄语东皇好珍重，常留此景伴清歌。
茅山僧二首·其一
作者：张英
朝代：清
体裁：七言绝句

路入谽谺瘦石棱，寒云片片压枯藤。焉知古塞荒山窟，犹有楞伽白发僧。
茅山僧二首·其二
作者：张英
朝代：清
体裁：七言绝句

已公茅屋杳难寻，但有钟声落翠岑。白草满山行径绝，石龛松火闭门深。
草堂
作者：张英
朝代：清
体裁：七言绝句

草堂一坐动经句，饮翠餐香有夙因。山气佳时在朝夕，难将说与暂来人。
草堂联
作者：张英
朝代：清
体裁：联

富贵贫贱，总难称意，知足即为称意；山水花竹，无恒主人，得闲便是主人。
草花
作者：张英
朝代：清
体裁：七言绝句

雨湿青莎野岸垂，草花红白一枝枝。自开自落无人管，只有衔泥燕子知。
荒村
作者：张英
朝代：清
体裁：五言律诗

偶向平沙外，荒村信马蹄。溪回杨柳暗，雨过杏花低。生事圃尤乐，春阴菜欲齐。何须武陵曲，鸡犬令人迷。
菊
作者：张英
朝代：清
体裁：七言绝句

绿覆丛丛花万枝，含烟带露满东篱。曾经暑雨当春夏，不负三秋漫烂时。
菊答二首·其一
作者：张英
朝代：清
体裁：七言律诗

山边黄叶共萧森，常有诗人著意寻。九月花时何太晚，重阳秋雨易成阴。敢辞节序烟霜日，少慰人间摇落心。靖节归来多好句，凭谁为我一高吟。
菊答二首·其二
作者：张英
朝代：清
体裁：七言律诗

疏篱掩映一丛花，含露含烟影半斜。自分寒香堪满把，岂同芳杜却盈车。惟宜泽畔閒人种，偏称孤山处士家。不向庭中怨移植，知君端不爱春华。
营北轩
作者：张英
朝代：清
体裁：七言律诗

手辟层轩自葺篱，还疏曲沼玩沦漪。松横远岫遥临户，泉绕阶除细入池。侵槛蚤荷圆似镜，眠堤新柳碧成丝。容予啸傲梧阴下，领取风恬月皎时。
营读易楼成三首·其一
作者：张英
朝代：清
体裁：七言律诗

幽居深似野人家，小搆山楼一径斜。开户特教临水石，拂窗时觉有烟霞。萧疏近对过墙竹，绰约低临绕砌花。珍重君恩閒岁月，莫将尘土负年华。
营读易楼成三首·其三
作者：张英
朝代：清
体裁：七言律诗

老梅作态试南枝，屋角墙头独咏时。顾影鸟犹怜好树，梳翎鹤自爱清池。况予农圃三生癖，久客风尘十载思。体健时清机事少，不耽吟啸更何之。
营读易楼成三首·其二
作者：张英
朝代：清
体裁：七言律诗

脩梧翠竹蚤年移，今见凌霄蔽日枝。轩冕许抛犹喜健，园林容到莫嫌迟。楼阴片石开三径，槛外名花接四时。但愿闭门无剥啄，茶垆诗卷日相随。
董华亭书清福吟因其意而广之得三百字
作者：张英
朝代：清
体裁：古风

试语世间人，何者为清福。我有一顷田，乃在北山麓。峰攒紫翠殷，路绕幽潭曲。阳坡景物鲜，平畴土膏沃。清流贯其中，波纹净如縠。逶迤桃岸红，环抱松堤绿。高敞杏烟亭，杳霭梅花屋。傍砌一池莲，沿篱万竿竹。奇石卧幽花，古藤挂乔木。门径接陂桥，庭轩称凉燠。风月四时佳，莺花终岁续。中有白发翁，萧然常野服。閒情托鱼鸟，忘机友麋鹿。焚香坐清昼，扶策纵遐瞩。目不离烟霞，手自艺兰菊。鲂鲤一竿取，粳稻八口足。鸡豚法王政，场圃仿豳俗。诵读课儿孙，耕耘问童仆。晓林鸦唤起，晚窗鹤同宿。祠古四先生，陶白与苏陆。松籁杂琴声，花飞乱枰局。有时泛扁舟，枕籍书一束。船尾挂酒壶，饾饤罗果蔌。荡漾随春风，鸥鹭行相逐。驻楫芙蓉湾，系艇筼筜澳。划然发长啸，幽响振嵓谷。手拍洪崖肩，高踵王乔躅。耳不闻喧嚣，心不惊宠辱。乐且不自知，忧从何处触。倘肯从吾游，焉敢矢弗告。
葺旧馆成
作者：张英
朝代：清
体裁：七言律诗

旧业荒芜长绿苔，经营手自剪蒿莱。城头纵览偏宜月，屋角开窗恰见梅。深院杏花围小阁，隔溪柳色入平台。西山翠霭看朝暮，山雨山烟次第来。
蒙恩命供奉周道写小像装潢成轴特赐恭纪二首·其一
作者：张英
朝代：清
体裁：七言律诗

十载清曹近玉墀，经帏秘阁许追随。忽闻恩泽传宫使，为写仪容遣画师。香近御炉薰绢素，墨和仙露点须眉。三毫颊上频添取，多在天颜指顾时。
蒙恩命供奉周道写小像装潢成轴特赐恭纪二首·其二
作者：张英
朝代：清
体裁：七言律诗

潘岳中年鬓有星，自将疏野叹仪形。披裘只合栖山泽，鸣玉何堪著殿庭。麟阁勋名惭竹帛，瀛洲文学愧丹青。惟惊蒲柳沾恩渥，敢效丰裁问九龄。
蒙赐哈蜜瓜条味甘芬乃工部侍郎常绶携回者
作者：张英
朝代：清
体裁：七言绝句

西域新回使者车，司空风景话流沙。从来蒟酱无人识，拜赐初尝哈蜜瓜。
蒙赐御笔临米芾长幅恭纪
作者：张英
朝代：清
体裁：古风

圣主求宁致清宴，坐拥图书千万卷。省览机政日中昃，典学稽文意靡倦。微臣岁久侍华清，讲席经帷燕常见。避暑多在甘泉宫，柳风槐露迎凉院。几畔秋兰袭袂香，阶下新荷映波茜。圣情怡豫对清流，微飔不用移宫扇。日挥凤纸恒百幅，退笔为山墨为淀。远自篆籀逮挽近，缥囊玉轴罗群彦。漏痕钗脚法益奇，虎卧龙跳势屡变。御笔腕下集大成，俯仰千秋称独擅。临摹最爱米与苏，古人重见开生面。襄阳野老旧知名，异代遭逢数称善。当年承诏入深宫，落笔惊奇响春殿。米颠豪放本不羁，紫袍自裹端溪砚。长笺流传入内府，侧近龙香荷宸盼。字大如碗近数百，淋漓潇洒吴淞绢。钟王颜柳各有态，尽入豪端供结撰。劲笔轩翥摩丹霄，奇情天矫蹑飞电。珠玑万斛神采殊，珊瑚百尺霞光绚。念臣朝夕傍棐几，特与疏恩及愚贱。兹幅拜赐出明光，宝翰煌煌倚深眷。荣光夜烛蓬蒿庐，奕世家珍共钦羡。
蕉林书屋图
作者：张英
朝代：清
体裁：古风

种蕉盈数亩，碧色亦何深。书屋三两间，结构当空林。云影无朝暮，澹荡成秋阴。微雨易为响，时向书床侵。尘氛不可到，凉风披素襟。空翠满四壁，茶烟乍浮沈。此境邈难即，画里犹堪寻。吾师退食时，高斋横古今。数幅蕉林图，常伴朱弦琴。布置随笔墨，取意皆萧森。短歌或长句，磊落存古今。披图顿寥廓，俨若空山岑。焉知拥书者，独抱苍生心。
虚堂
作者：张英
朝代：清
体裁：七言绝句

虚堂十笏日栖迟，绿树疏帘掩映宜。借问山翁逃暑处，一炉香篆七条丝。
虞美人花
作者：张英
朝代：清
体裁：七言律诗

剪尽春罗赛得无，倚风似欲倩人扶。乌江尺地全非楚，青冢閒花尚字虞。种向九秋宜丽服，开当三月遍平芜。一年一度看浓艳，绝胜明妃见画图。
蚤经玉蝀桥
作者：张英
朝代：清
体裁：五言律诗

晓日华林道，凫鹥宿浅沙。新荷香在叶，芳草露为华。碧瓦迷朝雾，红亭接曙霞。几年骑马客，鞭影起林鸦。
蚤起
作者：张英
朝代：清
体裁：七言绝句

禁钟初歇意频惊，自拨熏垆宿火明。马上还将残梦去，一天风雪晓鸡声。
蚤起
作者：张英
朝代：清
体裁：七言绝句

窗白鸦翻曙色来，山翁蚤起被花催。披衣先到芙蓉岸，衔露一枝犹未开。
蚤起之西郊
作者：张英
朝代：清
体裁：七言律诗

投枕近来增懒慢，趁朝未许遂疏慵。檐前斜挂昏黄月，烟际遥开断续钟。呓语婢贪春睡重，迟鸣鸡怯晓霜浓。阑干北斗低垂地，无数轮蹄陌上逢。
蚤起书触目所见三首·其一
作者：张英
朝代：清
体裁：七言绝句

蚤起扶筇步小池，麦田风细绿参差。黄鹂隔树遥相唤，恰是春阴欲雨时。
蚤起书触目所见三首·其三
作者：张英
朝代：清
体裁：七言绝句

雨歇园林放脚行，一声黄鸟一心清。双飞偏爱新桐影，啼向浓阴太著情。
蚤起书触目所见三首·其二
作者：张英
朝代：清
体裁：七言绝句

前村忽见雨濛濛，鸟乱鸦啼一树风。回看山腰作云气，短松如荠白波中。
蚤过玉蝀桥二首·其一
作者：张英
朝代：清
体裁：七言绝句

承光殿影白波翻，古栝清阴覆短垣。忽见柳丝青拂地，夜来微雨过西园。
蚤过玉蝀桥二首·其二
作者：张英
朝代：清
体裁：七言绝句

寒食人家插柳条，水云亭畔碧波遥。御园花事春如海，来往低迷玉蝀桥。
蛟门尊甫观澜先生年九十犹善饭读书·其一
作者：张英
朝代：清
体裁：五言律诗

广陵传大耋，双鬓久皤然。就室尝珍日，登朝赐几年。灵光馀鲁殿，弱水看桑田。已觉期颐近，犹闻手一编。
蛟门尊甫观澜先生年九十犹善饭读书·其二
作者：张英
朝代：清
体裁：五言律诗

昔共金门客，衔杯话老亲。竟辞双凤阙，归作五湖人。杖履花时健，莼鲈笠泽春。三公输一日，吾党羡汪伦。
蛟门纳姬为赋香奁诗八首·其一
作者：张英
朝代：清
体裁：七言绝句

纸阁秋深翠幔重，暖香红玉琢芙蓉。湘云迢递三千里，来自西陵南北峰。
蛟门纳姬为赋香奁诗八首·其七
作者：张英
朝代：清
体裁：七言绝句

定情初赋入承明，夫婿连朝直禁城。落笔纶扉开御帙，兰香今日满西清。
蛟门纳姬为赋香奁诗八首·其三
作者：张英
朝代：清
体裁：七言绝句

于越明姝照上都，等閒佳丽属儿夫。眉痕曲曲描秦望，波影盈盈剪鉴湖。
蛟门纳姬为赋香奁诗八首·其二
作者：张英
朝代：清
体裁：七言绝句

曾向曹娥江上行，曹山如画水痕清。西施不尽江山秀，香水溪头春又生。
蛟门纳姬为赋香奁诗八首·其五
作者：张英
朝代：清
体裁：七言绝句

狂客无端近绣帷，京华兄弟最相知。钱塘儿女娇痴惯，背著红镫小立时。
蛟门纳姬为赋香奁诗八首·其八
作者：张英
朝代：清
体裁：七言绝句

锦字千行酒一卮，舍人吾辈最能诗。水晶帘下閒时节，无数香奁绝妙词。
蛟门纳姬为赋香奁诗八首·其六
作者：张英
朝代：清
体裁：七言绝句

夜阑客醉语尤颠，被酒还来玉镜前。帘内双鬟遮道语，帐中人已卸花钿。
蛟门纳姬为赋香奁诗八首·其四
作者：张英
朝代：清
体裁：七言绝句

客窗新见绣帘遮，良夜迎来七宝车。百尺梧桐犹忆否，风流应不数琼花。
蜡梅
作者：张英
朝代：清
体裁：七言律诗

幽花合种水云乡，疑是庭梅发蚤香。对客谩誇琼玉树，辟寒新剪郁金裳。洗红偏觉和条瘦，谢艳争看点额黄。蜂蝶不来名卉尽，托君高致殿群芳。
衔杯
作者：张英
朝代：清
体裁：五言律诗

雪拥空庭树，清宵听客吟。鱼虾江县味，伏腊故乡心。水落樵蹊近，山寒别馆深。衔杯难忘处，梅蕊照芳岑。
西洋贡师子歌
作者：张英
朝代：清
体裁：古风

圣朝威德弥九垓，海天万里梯航来。远致珍奇罗阙下，狻猊诡异非常材。昔闻乌弋产神兽，制兕搏象称渠魁。照耀林麓目若电，哮吼山谷声如雷。往来长风生大壑，巨石乔木皆崩摧。虎豹慑服类狐兔，熊罴玩视同婴孩。脩尾阔臆双耳帖，形体图画堪弭灾。中国此兽不恒见，惟从载籍标奇侅。忽睹入贡自绝域，象胥九译相追陪。浮舟西溟历南粤，海波浩荡山崔嵬。金锁长縻铁闲闭，拳毛偃卧黄云堆。何年却别条支路，一朝奄至华林隈。久服王化气已驯，御园麋鹿忘惊猜。蛮官呼名抚其鬣，雅知人意常低徊。越雉旅獒追盛事，白麟赤雁同昭回。在昔汉武好善马，贰师远度西轮台。穷年求得渥洼种，登歌天庙誇龙媒。曷若奇兽慕义至，刚猛驯服如驽骀。愿颂驺虞王业盛，载歌麟趾帝纮恢。圣主虽不宝异物，以兹昭德诚皇哉。
西渠先生侵晨至景麟堂复过双溪日未亭午约行四十馀里成一律示予喜而赋之
作者：张英
朝代：清
体裁：七言律诗

龙马精神海鹤俦，追陪晨夕得欢游。一筇晓露平明出，万壑烟霞顷刻收。已见空山成独往，还携馀兴步双流。剑南人物衣冠在，大耋高踪不可酬。
西郊
作者：张英
朝代：清
体裁：七言律诗

苍茫山色紫泉宫，风土清佳鄠杜同。桥跨绿畴藏宛转，阁凭芳树隐玲珑。竹边花蘸霏微雨，柳外舟移澹荡风。最爱南村溪水碧，潺湲声入上林中。
西郊
作者：张英
朝代：清
体裁：五言律诗

西郊因扈直，分地禁林阴。别馆晴花满，西山落照深。轩车谙世路，鲑菜发乡心。节序催残鬓，生涯付苦吟。
西郊和泽州先生韵
作者：张英
朝代：清
体裁：五言律诗

走马来西郭，平明杂梦醒。花村榆荚老，槐路麦田青。客贳新丰酒，人过旧宿亭。相邻墙树近，风叶昼冥冥。
西郊杂诗二十七首·其一
作者：张英
朝代：清
体裁：七言绝句

偶随清跸侍甘泉，长得追凉日暮天。夕照西山云脚起，携诗吟到菜畦边。
西郊杂诗二十七首·其七
作者：张英
朝代：清
体裁：七言绝句

炎风炙日剧愁予，拟结他年避暑庐。檐接高梧窗映竹，方塘三亩种芙蕖。
西郊杂诗二十七首·其三
作者：张英
朝代：清
体裁：七言绝句

夕槐蝉噪晚风清，小径閒行菜甲生。瓜架忽看新水到，桃花井畔辘轳声。
西郊杂诗二十七首·其九
作者：张英
朝代：清
体裁：七言绝句

柳阴沙路入湖湾，方丈蓬壶指顾间。闻道御舟牵缆处，芰荷香里看西山。
西郊杂诗二十七首·其二
作者：张英
朝代：清
体裁：七言绝句

几簇戎葵绕砌开，久无新雨到根荄。不逢閒客怜憔悴，谁汲清泉一勺来。
西郊杂诗二十七首·其二十
作者：张英
朝代：清
体裁：七言绝句

人生自昔退休难，小住茅茨便足欢。绕砌露葵花灼灼，高眠近隔碧纱看。
西郊杂诗二十七首·其二十一
作者：张英
朝代：清
体裁：七言绝句

星火西流节叙更，簟痕新觉蚤凉生。白杨叶上萧萧雨，已作秋宵第一声。
西郊杂诗二十七首·其二十七
作者：张英
朝代：清
体裁：七言绝句

淙淙野水乱成溪，穫稻人家近大堤。閒过牛庄小村落，秋风禾黍瓮山西。
西郊杂诗二十七首·其二十三
作者：张英
朝代：清
体裁：七言绝句

一从骚雅流传后，大抵羁愁与贱贫。若论今古吟诗客，如我犹为幸甚人。
西郊杂诗二十七首·其二十二
作者：张英
朝代：清
体裁：七言绝句

秋老烟光最所耽，作书频与报江南。龙眠万岭丹枫色，为我殷勤十日探。
西郊杂诗二十七首·其二十五
作者：张英
朝代：清
体裁：七言绝句

青龙桥畔柳毵毵，野色泉声性所谙。莫讶夕阳吟望久，水村漠漠似江南。
西郊杂诗二十七首·其二十六
作者：张英
朝代：清
体裁：七言绝句

御苑西通辇道铺，水田粳稻杂菰蒲。千峰黛色频回首，十里秋荷裂帛湖。
西郊杂诗二十七首·其二十四
作者：张英
朝代：清
体裁：七言绝句

花名金凤苦低微，萱草丛中接翅飞。恰似村庄小儿女，银钗绿鬓紫罗衣。
西郊杂诗二十七首·其五
作者：张英
朝代：清
体裁：七言绝句

北牖南荣借一亭，豆苗瓜蔓叶青青。老翁戽水分畦白，小作潺湲亦可听。
西郊杂诗二十七首·其八
作者：张英
朝代：清
体裁：七言绝句

西邻一径槐成幄，南陌千村柳作堆。独惜眼前双树好，海棠开日不曾来。
西郊杂诗二十七首·其六
作者：张英
朝代：清
体裁：七言绝句

草含珠露柳含烟，再展匡床一饷眠。何处人间偏睡美，晓星东上欲明天。
西郊杂诗二十七首·其十
作者：张英
朝代：清
体裁：七言绝句

不须桃李斗夭斜，底事芙蕖飐晚霞。最是野田芳草畔，一枝閒澹女郎花。
西郊杂诗二十七首·其十一
作者：张英
朝代：清
体裁：七言绝句

少小日长思隐几，冬烘头脑意难堪。一从失却青青鬓，始觉人间午睡甜。
西郊杂诗二十七首·其十七
作者：张英
朝代：清
体裁：七言绝句

前朝陵墓久沧桑，石马丰碑卧夕阳。底事中涓留一窟，至今争蹋万泉庄。
西郊杂诗二十七首·其十三
作者：张英
朝代：清
体裁：七言绝句

苍茫村树绿烟霏，紫翠千峰日半规。独立菜畦耽晚色，平生珍重夕阳时。
西郊杂诗二十七首·其十九
作者：张英
朝代：清
体裁：七言绝句

剪拂檐花秋转盛，经行畦菜夕偏凉。但容饱食安眠过，何必林泉是故乡。
西郊杂诗二十七首·其十二
作者：张英
朝代：清
体裁：七言绝句

夜雨连朝入晓晴，囷仓从此庆丰盈。经旬不到南来雁，农事频牵故国情。
西郊杂诗二十七首·其十五
作者：张英
朝代：清
体裁：七言绝句

郊坰自昔晚凉偏，烁石流金首㐲天。闻说红尘最深处，连宵挥扇不成眠。
西郊杂诗二十七首·其十八
作者：张英
朝代：清
体裁：七言绝句

浓阴高柳蝉千树，媆绿新蔬蝶一双。极目苍烟十馀里，远过红壁隐雕窗。
西郊杂诗二十七首·其十六
作者：张英
朝代：清
体裁：七言绝句

平畴一望接林皋，愁见芸田炙背劳。听彻檐前深夜雨，青青禾稼过墙高。
西郊杂诗二十七首·其十四
作者：张英
朝代：清
体裁：七言绝句

残月微凉透碧纱，草根虫语不成哗。阶前绿蘸戎葵叶，帐底香清茉莉花。
西郊杂诗二十七首·其四
作者：张英
朝代：清
体裁：七言绝句

柳墅门前官道铺，黄鸡白日听传呼。诗中差见田家乐，犹有苏州范石湖。
西郊漫兴三首·其一
作者：张英
朝代：清
体裁：七言绝句

睡残过午日偏长，款段闲凭一徜徉。闻有郑花开数亩，畏吾村畔小南庄。
西郊漫兴三首·其三
作者：张英
朝代：清
体裁：七言绝句

沧波弱水本难求，井谷蹄涔亦少休。便是唐人小三昧，四邻新绿一园收。
西郊漫兴三首·其二
作者：张英
朝代：清
体裁：七言绝句

家家红药满畦栽，土屋笆篱一半开。偏我看花逢骤雨，风恬日澹不曾来。
西郭村中有文杏高柯花时极可爱赏忽一日见操斧尽伐为薪嗟叹不已因成此诗
作者：张英
朝代：清
体裁：七言绝句

红杏含烟四十株，才逢花谢绿阴铺。无端斤斧摧残尽，叹息人间有底愚。
见进芙蓉者
作者：张英
朝代：清
体裁：七言绝句

江南秋色雁声催，新见寒蓉进御来。故国祗今湖水上，倚风含露满汀开。
观内府藏宋理宗不允陈靴辞官手扎真迹
作者：张英
朝代：清
体裁：七言绝句

秋壑朝堂秉政初，士林风节更何如。当时犹有辞荣者，屡降南朝凤纸书。
许荪洲庭前双松次韵二首·其一
作者：张英
朝代：清
体裁：七言律诗

萧然官舍见双松，诘曲空阶偃箨龙。北阙晴笼金碧影，西山雨接翠微峰。枝留玉署经年雪，涛杂华清午夜钟。京洛僦居嘉树少，羡君幽赏已秋冬。
许荪洲庭前双松次韵二首·其二
作者：张英
朝代：清
体裁：七言律诗

卜居应为饱看松，影落晴窗矫若龙。阅世最宜贞晚节，置身端合在高峰。临风髣髴疑清佩，入梦萧凉似晓钟。冰雪与君同闭户，两株苍翠足三冬。
试取三首·其一
作者：张英
朝代：清
体裁：七言绝句

乍听寒衣动暮砧，云轻河淡漏沈沈。秋宵渐觉迟眠好，试取冰弦作泛音。
试取三首·其三
作者：张英
朝代：清
体裁：七言绝句

一枝栖借十年恩，阶走瓜藤雀报门。再到西华无个事，金鳌重字第三孙。
试取三首·其二
作者：张英
朝代：清
体裁：七言绝句

桂候兰时一掷过，偶然独醉强嵯峨。黄鸡白日人空老，几听玲珑宛转歌。
试马歌应制
作者：张英
朝代：清
体裁：古风

天闲万马嘶新秋，碧草无际黄云流。清晓翠华驻南苑，下诏明日观骅骝。晾鹰台畔平芜绿，房星中夜光可烛。金羁玉勒珊瑚鞭，云锦千群丽朝旭。国家马政前代稀，刍秣蕃息过秦非。玉关葱岭久通道，渥洼异产今来归。圣人神武六龙御，黄金幄敞频回顾。王公将相各呈奇，赤骝紫燕纷无数。平沙夹道旌旗开，千骑远自红门来。经过长杨历甫草，势如电激声如雷。诚哉天马称汗血，红尘不动影先绝。骊驹蹀躞看流云，照夜奔腾类飞雪。中有龙种何蹁跹，神闲先到高台边。超群致远有馀力，五花蹴地真连钱。须臾数马复奔逸，飞黄騕袅皆奇质。前冈影动方微茫，转盼人前鸟同疾。圣人顾此天颜怡，三千騋牝皆权奇。就中四十更雄特，吴绫蜀锦优赉之。国家典礼有深意，恐有盐车困骐骥。便是金台市骏心，伯乐一顾空幽冀。小臣何幸从驰驱，欲写神骏增踌躇。试马由来寄军政，拜手秋原赞庙谟。
诣胜山看芙蓉因忆听翁
作者：张英
朝代：清
体裁：七言绝句

昔共仙翁旧隐沦，名山岁月老松筠。亭基犹是当年地，折取芙蓉忆故人。
语客
作者：张英
朝代：清
体裁：七言绝句

骑驴客去漫嫌迟，借我山窗信宿宜。好景莫从城市过，最撩人是夕阳时。
语菊二首·其一
作者：张英
朝代：清
体裁：七言律诗

芰荷老后见寒香，村落萧萧夜有霜。别圃秋光初烂漫，东篱閒客偶相将。冷风细剪金为缕，凉月斜窥玉作珰。彭泽只今消息远，露华枫叶共苍苍。
语菊二首·其二
作者：张英
朝代：清
体裁：七言律诗

金英历落向斜曛，得傍寒香是此君。晚节同予吟白露，閒心共尔对秋云。清芬自古惟兰近，甘苦谁人与薏分。花史只从颜色辨，嘉名应独数黄筋。
读东坡耕种诗有作
作者：张英
朝代：清
体裁：古风

子瞻谪黄州，终窭艰釜鬲。力耕求寸壤，不敢厌硗塉。荷锄来东坡，乘春自垦辟。荒涂剪荆榛，枯井搜瓦石。好雨渡江来，顿使土膏泽。先生善言农，夙本农家客。线□铺秧青，棋局分畦白。夕上露珠圆，晴翻风叶碧。留连移我情，置身在疆埸。古来贤达人，遭逢多困厄。老以东坡名，永言志畴昔。谁知千载后，声称常啧啧。
读乐天诗
作者：张英
朝代：清
体裁：七言律诗

放怀天地总萧然，前数潜明后乐天。竹石幽居伊水入，霓裳法曲柳枝妍。家无尘累身兼鹤，诗有烟霞宦亦仙。为问洛阳归老日，东都宾客太和年。
读书罢忽起见月
作者：张英
朝代：清
体裁：七言绝句

雪霁溪声响石梁，逼人松色夜苍茫。忍寒趁烛终诗卷，忘却梅边月似霜。
读元道州贼退示官吏诗慨然有作
作者：张英
朝代：清

我爱元次山，诗篇独简质。短章如长谣，仁心自洋溢。至欲委符节，甘心就鱼麦。昔人志康济，岂云耽暇逸。置身君民间，无能澹忧恤。汗颜拖长绅，不如腰带铚。贤哲耻旷官，斯义久萧瑟。谁无湖畔山，浩歌抚遗帙。
读元道州贼退示官吏诗慨然有作
作者：张英
朝代：清
体裁：古风

我爱元次山，诗篇独简质。短章如长谣，仁心自洋溢。至欲委符节，甘心采菱实。昔人志康济，岂云耽暇逸。置身君民间，无能澹忧恤。汗颜拖长绅，不如腰带铚。古人耻旷官，斯义久萧瑟。谁无湖畔山，浩歌抚遗帙。
读子瞻词
作者：张英
朝代：清
体裁：七言绝句

老夫终日为花忙，一日三回索酒尝。三十年中尽潇洒，也应三万六千场。
读子瞻诗二首·其一
作者：张英
朝代：清
体裁：七言绝句

直庐归后卧烟霞，感旧怀恩讵有涯。我亦曾分烟柳句，恰如苏轼紫薇花。
读子瞻诗二首·其二
作者：张英
朝代：清
体裁：七言绝句

秾华酷嗜已成痴，尤爱临阶三两枝。解事东坡老居士，卷中多有惜花诗。
读尧峰集
作者：张英
朝代：清
体裁：七言绝句

禁漏沉沉出每迟，昨宵归梦到柴篱。起来自拥羊裘坐，爱读尧峰一卷诗。
读山谷乌帽红尘之句有作二首·其一
作者：张英
朝代：清
体裁：七言绝句

太液冰开社日前，春波摇动绿杨烟。朝昏赢得频偷眼，玉蝀桥西水贴天。
读山谷乌帽红尘之句有作二首·其二
作者：张英
朝代：清
体裁：七言绝句

年光漠漠不相关，乌帽红尘日往还。无限桃花春浪暖，芳汀惟有白鸥閒。
读放翁诗偶成四首·其一
作者：张英
朝代：清
体裁：七言绝句

石帆山下禹祠边，醉叟嵯峨二十年。健笔高怀逢胜地，尽搜清景入诗篇。
读放翁诗偶成四首·其三
作者：张英
朝代：清
体裁：七言绝句

挽强没羽本天才，煅练诗篇老不衰。夜夜神光生帐底，固应奇句逼人来。
读放翁诗偶成四首·其二
作者：张英
朝代：清
体裁：七言绝句

遗编近代始流行，照乘珠光万斛倾。人在海山端不死，水沉一炷荅毛生。
读放翁诗偶成四首·其四
作者：张英
朝代：清
体裁：七言绝句

戛玉敲金字字妍，丹青画出阆风仙。乐天七十诗怀减，输却龟堂十五年。
读放翁诗有作
作者：张英
朝代：清
体裁：古风

我读放翁诗，为翁纪岁年。石帆山下钓鱼船，水满江湖诗满天。高吟禹会窆亭前，醉倒秦皇酒瓮边。一字一句清且妍，翠屏千丈落红泉。岁开九帙方翩翩，骑驴蹋歌村市眠。蛇年秋风梁木颠，作诗四百七十有馀篇，枞金戛玉犹铿然。兹事古今谁比肩，頫首称曰诗中仙。
读易楼下紫牡丹以十月作花四朵极为繁艳
作者：张英
朝代：清
体裁：七言律诗

洛水名葩手自栽，紫英曾自魏家来。那堪故国三年别，又报春花十月开。国艳漫誇凝露质，天香还有拒霜才。乡园兄弟争吟赏，远慰离情锦字裁。
读李献吉集
作者：张英
朝代：清
体裁：七言绝句

清时万类转庞鸿，宫羽皆含正始风。格律尚存元气在，时人莫漫诮崆峒。
读汉书
作者：张英
朝代：清

壮哉霍子孟，易置多英风。离席按剑时，发议惊群公。走马杜鄠间，曾孙方困穷。手挈天子玺，授之咸阳宫。海枯石可烂，孰能訾其功。珠襦黄金匣，甫葬茂陵东。狐鸣尚冠里，妻子烟尘空。秺侯杀弄儿，累世亢其宗。子孟庇阿显，九族罹悯凶。割爱与殉私，延促霄壤同。臣术惟敬慎，庶几保厥终。
读汲古阁毛子所镌放翁集有感
作者：张英
朝代：清
体裁：古风

叹息龟堂叟，磊落无近情。室小不舒肘，时听饥肠鸣。神藻日鶱翥，珠源随地倾。齿发已大耋，力厚思弥清。吟篇累钜万，骚坛谁与京。聊自写胸次，匪冀身后名。窅冥寄天壤，大海鸿毛轻。焉知五百载，嗜古有毛生。旧帙拭尘土，古镜发精英。只语不敢遗，宝惜如瑶琼。雕镂比金石，简编弥八纮。山泽蕴良璧，光气终必呈。贤哉海虞客，千祀陪休声。
读渭南集东篱记
作者：张英
朝代：清
体裁：七言律诗

放翁卜筑号东篱，辟地才堪寄一枝。偶种数花成小径，微涵勺水即清池。鉴湖上有千秋迹，剑阁争传百卷诗。多少高台起华馆，寒烟衰草几人知。
读澹人侍讲扈从关外诸诗
作者：张英
朝代：清
体裁：七言律诗

枚皋扈跸骑骎骎，东渡揄关古塞深。大旆阴中花叶影，属车声里短长吟。文多石鼓山经字，赋比甘泉羽猎心。詟服诸藩威德远，铙歌新谱盛朝音。
读白乐天诗六首·其一
作者：张英
朝代：清
体裁：古风

昔人有深悲，百年如转毂。耻以千金躯，幻化同草木。天地藉劳人，甘心谢岩谷。勋名寄寰宇，精诚留简牍。舍彼百年欢，博此方寸竹。鄙哉后世人，所耽在微禄。身名同时灭，尘鞅苦征逐。缊袍苟自适，轻华胜绮縠。藜藿得所如，燕衎倍粱肉。岂能拂天性，巧媚时人目。长啸看青山，花溪置茅屋。
读白乐天诗六首·其三
作者：张英
朝代：清
体裁：古风

小雅楚茨篇，画出田家庐。后世有作者，风流陶与储。清流饮黄犊，晚日驱柴车。带露剪菘韭，不食城中蔬。虽贱梦常安，纵贫閒有馀。春阴种树时，自荷移花锄。左招山畔樵，右挟泽中渔。斯人洵鄙朴，忘机谁能如。
读白乐天诗六首·其二
作者：张英
朝代：清
体裁：古风

鹪鹩本微姿，罗毕或致之。不解语言好，复无羽毛奇。主人枉见珍，陋质深自知。居以玳瑁笼，宿以珊瑚枝。野田黄雀来，惊羡各有辞。焉知此物贱，野性终不移。一饮复一啄，顾影鸣且悲。故林有徒侣，桑柘浓阴时。
读白乐天诗六首·其五
作者：张英
朝代：清
体裁：古风

一轮中天日，万斛南陌尘。有马无閒蹄，有车无停轮。日出照群动，刍狗良苦辛。富贵与贫贱，譬彼环相循。华胥日已远，举世无先民。尧舜立赏罚，万古雕其淳。忽而空山谷，忽而要路津。势去骨肉疏，时来秦越亲。巧拙各相笑，谁能识其真。寄语世间人，上有高高旻。
读白乐天诗六首·其六
作者：张英
朝代：清
体裁：古风

人生有万端，适意固为好。眷彼枝上花，与此砌边草。倘违风露情，青青坐枯槁。苍鹰恒苦饥，淘河不常饱。鹊巢鸠来居，谁拙复谁巧。鹦鹉憎笼时，缄口苦不蚤。智者物之灾，用愚以为宝。置身才不才，黠哉漆园老。
读白乐天诗六首·其四
作者：张英
朝代：清
体裁：古风

三峡日奔注，惊涛千古愁。若比世人情，三峡为安流。剑门古巉岩，鬼哭猿啾啾。若比世人情，剑门如平邱。肺腑方寸地，何乃荆棘稠。唇吻苦不大，何乃攒戈矛。如彼涉沧海，日夕怀百忧。逝将谢嚣赜，伴我南汀鸥。
读白诗二首·其一
作者：张英
朝代：清
体裁：七言绝句

醉吟千首总萧疏，底事閒情苦让渠。世上风光全管领，苏杭太守洛城居。
读白诗二首·其二
作者：张英
朝代：清
体裁：七言绝句

霓裳旧曲三升酒，履道新居十亩池。不解乐天缘底事，犹从宰相乞分司。
读蛟门舍人禁庭镫夕诗有作即次同年曹升六韵二首·其一
作者：张英
朝代：清
体裁：七言律诗

月迎金掌露华明，九陌无尘夜转清。仙跸到时镫作仗，宫绯环处锦为城。看残玉蕊三千树，听彻霓裳第一声。何异泛槎银海曲，好持机石问君平。
读蛟门舍人禁庭镫夕诗有作即次同年曹升六韵二首·其二
作者：张英
朝代：清
体裁：七言律诗

鱼钥宵沉宫漏明，舍人儤直近西清。绛霄花满宜春苑，碧海珠悬不夜城。鸾掖自成良宴曲，凤池难继和歌声。侍郎兄弟多才藻，五色蛮笺咏太平。
读道书二十韵
作者：张英
朝代：清
体裁：古风

学禅成大觉，服药登上仙。莲台挂珠络，鹤驾凌紫烟。二者信可乐，乐在超人天。以余忖量之，乐不如归田。收得不赀身，谢此区中缘。急埽岩畔屋，高步溪南阡。云岚与烟翠，攒簇当我前。饫以青精饭，濯以丹砂泉。胸怀自开拓，耳目皆芳鲜。一日惊悸去，二日忧烦蠲。三日视听泯，有若婴儿然。浑浑寒蠖蛰，蠕蠕春蚕眠。不醒亦不寐，真息长绵绵。化如入水雀，蜕比经秋蝉。顿使凡骨换，还觉沉疴痊。豁然一长啸，跃出羲皇先。天地领空阔，日月忘推迁。手攀河汉流，足蹋崆峒颠。蜉蝣悯群动，蜾裸视豪贤。苟非知道者，斯理不易传。
读陶诗慨然有作
作者：张英
朝代：清
体裁：古风

穰穰今昔人，天地为席幕。富贵多忧虞，贫贱常落魄。投网恐不深，谁能解其缚。身非金石坚，万端自消铄。志愿何穷极，如剥新笋箨。人生道力浅，随处得沉著。夙昔有微尚，苦欲谢羁络。常恐众人是，惘惘吾独错。我爱陶徵君，胸次颇寥廓。忘情寄曲糵，避世憩泉壑。岭上白云飞，松间夕阳落。三讽陶家诗，微知颜子乐。
课仆种菜
作者：张英
朝代：清
体裁：古风

堂阴有隙地，荆榛初剪除。当窗课老仆，枕书看挥锄。蚤秋种蔓菁，滋植时有馀。雨过簇菜甲，省视朝夕殊。鄙性癖藜藿，鼎食非所须。老稚慎采摘，手口俱足娱。含露良清芬，负霜偏隽腴。物各有正味，何妨盐豉无。待我蔬满把，此乐封侯如。
谩道
作者：张英
朝代：清
体裁：五言律诗

谩道全无著，将閒寄此心。装池新得画，位置借来琴。圃事耽微雨，花时惜寸阴。草香栖鹤地，一日几探寻。
谷日登万岁山
作者：张英
朝代：清
体裁：七言律诗

层峦曲磴帝城边，登眺平临尺五天。碧落晓浮三殿影，翠微春暖万家烟。湖光渐绿冰初泮，辇路才青柳欲眠。昔日洗妆临水阁，年年芳草自芊绵。
赋得老农诗十四韵
作者：张英
朝代：清
体裁：五言排律

检点人间事，为农乐不支。但知勤四体，不解蹙双眉。岁月催耕管，阴晴布谷知。灌花朝抱瓮，护竹夕编篱。荷锸轻蓑稳，腰镰裋褐宜。一犁春雨后，双屐晚晴时。柳岸收鱼笱，花村趁酒旗。儿孙居比屋，姻娅满东菑。饶有閒欢笑，都无远别离。先秋输井税，及暖盖茅茨。齿长鸡豚社，家邻土谷祠。放歌忘远近，薄醉任倾欹。略识租牛契，粗闻秧马诗。羲皇如可接，沮溺是吾师。
赋得负杖阅岩耕
作者：张英
朝代：清
体裁：五言律诗

空林淹积雨，扶杖偶閒游。莎湿看眠犊，泥深听叱牛。树喧归鸟集，山霁晚烟收。自适岩居趣，何妨信宿留。
赋良马应制二首·其一
作者：张英
朝代：清
体裁：七言律诗

天闲龙种本星精，一片桃花万里行。金勒乍衔疑电绕，玉鞭初动觉云生。远随日驭过青海，遥逐霞光度赤城。幸傍銮舆称上驷，调良独擅渥洼名。
赋良马应制二首·其二
作者：张英
朝代：清
体裁：七言律诗

顾影天街灿锦鞯，骅骝得傍圣人前。华山归马修文日，冀野登台市骏年。芳草每衔仙仗里，红泉常饮禁云边。从来骐骥如君子，伯乐欣逢与共传。
赐宣德宫扇恭纪二首·其一
作者：张英
朝代：清
体裁：七言绝句

亭午曦车送祝融，冰壶静对碧纱中。九鸾宫扇新承赐，满袖凉生玉殿风。
赐宣德宫扇恭纪二首·其二
作者：张英
朝代：清
体裁：七言绝句

半面轻纨笼翠竹，数行幽鸟点黄金。新开宝箧沾恩渥，犹带龙香出禁林。
赐新贡岕茶二瓶恭纪
作者：张英
朝代：清
体裁：七言律诗

紫笋芳芬比蕙兰，吴山越水到长安。含香瑞草封雕箧，拜赐名芽出禁阑。自瀹清泉松籁起，细倾仙液露华漙。只因身侍红云里，岁岁恩波捧月团。
赐樱桃恭纪
作者：张英
朝代：清
体裁：七言律诗

讲筵人退五云端，分得含桃出禁阑。荐庙祗因先百果，承恩旧许赐千官。锦林初傍宫云摘，翠笼犹沾晓露漙。饱食盈筐叨圣泽，火珠光映水晶盘。
赐白樱桃恭纪
作者：张英
朝代：清
体裁：七言律诗

朱果频经赐上方，忽看素质满瑶筐。堆从玉碗初难识，泻向银盘但有香。鸟未敢衔疑雪片，冰堪相映总珠光。水晶帘下初擎出，风味宜含晓露尝。
赐第中举子及孙孙名金鳌儿二首·其一
作者：张英
朝代：清
体裁：七言绝句

小字金鳌岂无意，金鳌坊在隔墙东。他年记取悬弧地，太液西头赐第中。
赐第中举子及孙孙名金鳌儿二首·其二
作者：张英
朝代：清
体裁：七言绝句

抱子添孙感岁华，一年两见茁兰芽。燕巢定见雏成长，不是寻常王谢家。
赐金园十二咏 其一 学圃斋
作者：张英
朝代：清
体裁：五言绝句

圃翁性嗜圃，嘉蔬日剪溉。叹息潘安仁，岂识霜薤味。
赐金园十二咏 其七 清池
作者：张英
朝代：清
体裁：五言绝句

方塘贮流水，澄澈映山椒。送我扶筇影，红栏过小桥。
赐金园十二咏 其三 南轩
作者：张英
朝代：清
体裁：五言绝句

昼永莺频换，风微蝶故斜。海棠最娇奼，坐看南荣花。
赐金园十二咏 其九 桃溪
作者：张英
朝代：清
体裁：五言绝句

临涧堆红白，春风为洗妆。莫随流水去，勾引到渔郎。
赐金园十二咏 其二 香雪草堂
作者：张英
朝代：清
体裁：五言绝句

老梅既多姿，临水复幽绝。春风动微波，满庭落香雪。
赐金园十二咏 其五 寄心亭
作者：张英
朝代：清
体裁：五言绝句

如钱复如镜，芳华绽南圃。含露虽娟娟，莲子寸心苦。
赐金园十二咏 其八 竹坞
作者：张英
朝代：清
体裁：五言绝句

头番初成竹，霜浓锦箨新。但求藜藿饱，数笋过残春。
赐金园十二咏 其六 也红亭
作者：张英
朝代：清
体裁：五言绝句

含桃出禁阑，金盘久萧索。垂老向深山，持竿驱墅雀。
赐金园十二咏 其十 松径
作者：张英
朝代：清
体裁：五言绝句

半里深松径，苍烟翠霭多。道人行饭处，西崦日来过。
赐金园十二咏 其十一 芙蓉沜
作者：张英
朝代：清
体裁：五言绝句

欲制芙蓉裳，采采秋云里。何事涉江头，门对清溪水。
赐金园十二咏 其十二 碧潭
作者：张英
朝代：清
体裁：五言绝句

长松荫古潭，湛湛如碧玉。一日一回来，照我须眉绿。
赐金园十二咏 其四 北轩
作者：张英
朝代：清
体裁：五言绝句

左倚松桂磴，右临荷芰湾。梧桐高百尺，叶底见青山。
赐鱼兔恭纪
作者：张英
朝代：清
体裁：七言律诗

红耳霜毛碧草眠，御河春水锦鳞鲜。嘉鱼尽入珊瑚网，灵兽争迎白玉鞭。山泽搜来游猎后，恩波分自御筵前。还同门下沾膏泽，偕咏中林在藻篇。
赐鱼晚餐
作者：张英
朝代：清
体裁：七言绝句

翠釜烹鲜雪满匙，团圞儿女晚餐时。莫因天上鱼羹味，谩起江东鲈鲙思。
赠东海董樵四首·其一
作者：张英
朝代：清
体裁：五言律诗

东海留奇士，吟诗慕古狂。沈忧伤老眼，埋恨客他乡。一任柴桑酒，频沾薜荔裳。知君无限思，落月照横塘。
赠东海董樵四首·其三
作者：张英
朝代：清
体裁：五言律诗

宝树惊先折，猗兰复继萎。遂成儿女节，不顾老夫悲。落尽鲛人泪，吟残幼妇词。箧中书一卷，冰雪不堪持。
赠东海董樵四首·其二
作者：张英
朝代：清
体裁：五言律诗

辙迹江南遍，骚坛旧有声。友朋为骨肉，山水足平生。禹穴乘潮看，吴门蹋月行。廿年投老后，渤海学躬耕。
赠东海董樵四首·其四
作者：张英
朝代：清
体裁：五言律诗

白发萧萧客，燕台老更过。春风吹冀野，落日照滹沱。求骏空遗迹，骑驴任放歌。知君怀古意，石鼓字堪摩。
赠东海董生
作者：张英
朝代：清
体裁：古风

宇内奇观海为最，董子收之襟带间。推窗夜半看日出，赤霞万顷涛如山。海市人生不恒见，君直视如檐下电。旌旗城阙摇空濛，海风吹作云千片。自言结屋荒山中，蘋婆手植千株红。梨花如雪间梅李，十里烂漫吹香风。枯藤奇树无不有，春菘秋蕨绿盈亩。布袜青鞋老道人，十载长斋未除酒。吟诗经岁客长安，气如沧海翻紫澜。颊上髭须老犹壮，意中鸥鸟天何宽。东来秋色海云黄，诗人归卧陆浑庄。此时天地风尘客，各忆南山旧草堂。
赠何匡山次梅村先生韵
作者：张英
朝代：清

蚤年逸兴在沧浪，水国移家发半苍。但有一经扬子宅，曾无千树木奴庄。清琴浊酒莺花日，雨笠烟蓑蟹稻乡。棠荫渐高身渐隐，已将心事托渔郎。
赠友人隐居浮山
作者：张英
朝代：清
体裁：七言律诗

吴融居处自为村，浮渡烟岚近在门。避世岭皆名佛子，荷锄人本是王孙。春烟种秫閒田外，夕照吟诗古树根。三十六峰峰顶路，凭君捉笔写秋痕。
赠同年马于蕃
作者：张英
朝代：清
体裁：七言律诗

金台石鼓且重寻，莫碎长安市上琴。雕鹗已抟秋露起，珊瑚犹滞海云深。家庭至性传华萼，奕世清贫少橘林。献策漫因家客荐，苍苍于尔岂无心。
赠吴逵田舅氏山居
作者：张英
朝代：清
体裁：古风

畴昔鸣琴客，近为餐霞人。山癯类野鹤，脩翮无纤尘。秋水澹神虑，俛仰皆天真。手艺河阳花，烂熳犹如春。隐之多清操，饮泉风绝伦。避俗谢轩冕，家山耽鲈莼。浮渡三十六，探索常经旬。时还托诗酒，调古思弥新。门前五柳树，潇洒陶公巾。
赠天坛道士二首·其一
作者：张英
朝代：清
体裁：七言绝句

久别方壶忆偓佺，忽骑鹤背禁城烟。丹颜漆发还如旧，回首春风二十年。
赠天坛道士二首·其二
作者：张英
朝代：清
体裁：七言绝句

书卷堆中卧素琴，为予挥手作长吟。曾听幽籁松阴里，重捲涛声下碧岑。
赠姑苏周履坦
作者：张英
朝代：清
体裁：五言律诗

直庐铃索地，曾识顾长康。写照传天语，挥毫近御香。宸颜频激赏，衰质藉恩光。底事耽湖海，轻帆别帝乡。
赠孙恺士孝廉
作者：张英
朝代：清
体裁：五言律诗

孙绰才名久，频年客帝乡。登车陪仗节，观日近扶桑。诗重鸡林价，金辞陆贾装。归来报天子，声誉动岩廊。
赠故乡隐者
作者：张英
朝代：清
体裁：七言律诗

蚤年橐笔旧知名，野鹤翛然远世情。扶杖谩寻驱犊路，种花常听读书声。吟当秋露餐黄菊，卧看朝霞起赤城。遥忆家山隐君子，忘机久与白鸥盟。
赠敬亭钟予夔
作者：张英
朝代：清
体裁：古风

伊人有微尚，深情在丘壑。山水犹陈迹，草木亦荣落。不若笔墨间，等閒写寥廓。奇峰自奔会，嘉树忽联络。天地脱腕下，五岳等糟粕。展幅即深山，卷之复高阁。斑管作筇杖，无离亦无著。寄语书泉人，此中有真乐。
赠施愚山二首·其一
作者：张英
朝代：清
体裁：五言律诗

共住江南北，才名仰顾厨。青山耽旧业，丹诏起醇儒。久爱诗篇好，兼闻道气殊。明时方侧席，莫拟著潜夫。
赠施愚山二首·其二
作者：张英
朝代：清
体裁：五言律诗

邹鲁弦歌地，抡文最有声。襜帷看泰岱，函席接蓬瀛。大雅伤沦弃，宗风赖拄撑。岂应将五字，独数谢宣城。
赠王敬哉先生二首·其一
作者：张英
朝代：清
体裁：七言律诗

北平山色拥神京，海岳精英此笃生。当代师儒推祭酒，举朝耆德重春卿。世居秘阁分藜火，联步台司听履声。自是清时荣国老，不须缑岭更吹笙。
赠王敬哉先生二首·其二
作者：张英
朝代：清
体裁：七言律诗

平泉还与辋川同，群向金门识钜公。小搆园林容大隐，偶成书画亦元功。青山啸傲诸卿上，白发萧疏万卷中。一代勋名兼著作，河汾常此振宗风。
赠王近微先生
作者：张英
朝代：清
体裁：七言律诗

苍松盖偃九华芝，中有仙人冰雪姿。幽梦不缘丹诏起，赏心惟许白云知。雪间鸿爪看轩冕，花外莺声倒接䍦。仰止高风稀得似，吮豪曾赋墨庄诗。
赠王鹤汀学士
作者：张英
朝代：清
体裁：古风

润比良玉质，芬若幽兰情。夙昔爱君子，高洁心所倾。两度涉江水，芳洲采蘼蘅。朱弦疏越间，唱叹皆元声。纨裤祛陋俗，寒畯列嘉名。千古秦淮月，长同水镜清。
赠石林二首·其一
作者：张英
朝代：清
体裁：七言律诗

仙郎清望压词曹，白袷高谈逸气豪。壮志总归京洛酒，新诗犹带广陵涛。城边禁柳萦金勒，殿阁春云拂綵毫。环视吾侪君最少，十年期尔拥旌旄。
赠石林二首·其二
作者：张英
朝代：清
体裁：七言律诗

大隐何人绮季俦，青门耆旧老沧洲。凤雏自宿云中树，鹤发闲梳水上楼。春草易添乡国梦，风尘且共帝京游。好将珥笔承亲志，冀北江南莫谩愁。
赠虞山友人
作者：张英
朝代：清
体裁：七言律诗

海虞词客远相过，一棹吴门叩薜萝。天末故人良会少，雨中閒话旧游多。寄诗真与梅花似，对酒其如磊块何。剑气珠光终出匣，相逢漫许作悲歌。
赠螺浮黄门次龚合肥韵
作者：张英
朝代：清

十年霜雪老黄门，抗疏群知国体尊。岳鹿折来真有胆，山龙补处自无痕。漫言盘错昭臣节，偏向风尘识主恩。亲见闾阎凋敝甚，《郑图》还与绘千村。
赠螺浮黄门次龚合肥韵二首·其一
作者：张英
朝代：清
体裁：七言律诗

十年霜雪老黄门，抗疏群知国体尊。岳鹿摧来非有意，山龙补处自无痕。谩言盘错昭臣节，偏向风尘识主恩。亲见闾阎凋敝甚，《郑图》还与绘千村。
赠螺浮黄门次龚合肥韵二首·其二
作者：张英
朝代：清
体裁：七言律诗

十年霜雪老黄门，湖海归来道气尊。綵笔重论当代事，青蒲复认旧时痕。长沙原有孤臣迹，湘水难邀汉主恩。争似九重思谠议，忽传丹诏起南村。
赠许伊蒿三首·其一
作者：张英
朝代：清
体裁：七言律诗

淮南冀北历风烟，执手长安一慨然。驱马恰逢三月暮，公车曾谢廿年前。深藏剑气干云直，久掩珠光出海圆。一代元音欣有托，烦君鼓吹凤城边。
赠许伊蒿三首·其三
作者：张英
朝代：清
体裁：七言律诗

重晤当时砚北人，劳劳衰鬓久风尘。家园兄弟经年老，故里莺花入梦频。竹覆小亭堪放屐，荷侵水槛足垂纶。仙灵订我柴桑约，何日山中问许询。
赠许伊蒿三首·其二
作者：张英
朝代：清
体裁：七言律诗

几点春花入户开，小窗明月故人来。频年难得家山话，此日同衔客舍杯。莫向征途伤短鬓，还看京国有高台。公孙对策年相似，鸿雁秋光驿路催。
赵松雪春山水閤图
作者：张英
朝代：清
体裁：七言绝句

风流仅见赵王孙，水照春山湿翠痕。溪上有人开草閤，杏花相对映柴门。
越州书肆得伯母方夫人纫兰阁集感赋二首·其一
作者：张英
朝代：清
体裁：五言律诗

粉蠹馀来字，开缄未忍看。廿年耀翟茀，三命重花冠。绣阁诗偏好，危城死最难。至今遗草在，香盥读纫兰。
越州书肆得伯母方夫人纫兰阁集感赋二首·其二
作者：张英
朝代：清
体裁：五言律诗

此卷家藏久，流传到越州。丹铅经陆羽，闺阁自千秋。青史应难泯，鸿编已见收。可怜从死处，风雨历城头。
越州怀古诗八首 其一 越王城
作者：张英
朝代：清
体裁：五言律诗

勾践平吴后，东南霸业豪。登山思采蕺，饮水问投醪。战士空黄壤，歌台尽碧蒿。可能衣锦日，还忆抱冰劳。
越州怀古诗八首 其七 谢康乐墓
作者：张英
朝代：清
体裁：五言律诗

风流推谢客，词藻冠江东。游迹空山遍，诗怀梦草同。乌衣非旧日，鹤墓自秋风。五字今犹丽，芙蓉照水红。
越州怀古诗八首 其三 浣纱溪
作者：张英
朝代：清
体裁：五言律诗

闻说浣纱处，苔痕岁岁新。至今吴苑草，常占越江春。村女颦难效，君王宠绝伦。断无亡国后，还伴五湖人。
越州怀古诗八首 其二 蠡城
作者：张英
朝代：清
体裁：五言律诗

臣妾蒙羞日，艰难百战心。霸成封苦竹，身隐铸黄金。勾践安难共，陶朱累亦深。何如五湖外，烟水到于今。
越州怀古诗八首 其五 曹娥江
作者：张英
朝代：清
体裁：五言律诗

一痛双蛾敛，投渊比汨罗。魂应凭逝水，步岂学凌波。庙貌鬟犹小，碑阴字不磨。至今思孝女，江亦号曹娥。
越州怀古诗八首 其八 镜湖
作者：张英
朝代：清
体裁：五言律诗

贺监归来地，菰蒲起夕阴。逢人曾解佩，垂老竟抽簪。盛事谁能继，高踪未可寻。镜湖分一曲，方见主恩深。
越州怀古诗八首 其六 兰亭
作者：张英
朝代：清
体裁：五言律诗

千古山阴道，犹传修禊时。激湍遗响在，陈迹古人悲。觞咏空兰渚，风流见墨池。昭陵留片牍，愁杀辨才师。
越州怀古诗八首 其四 严陵江
作者：张英
朝代：清
体裁：五言律诗

千嶂桐庐道，清风几溯洄。不知天子贵，犹是故人来。垂钓本无意，披裘亦浪猜。翻嫌人好事，高筑子陵台。
越巢
作者：张英
朝代：清
体裁：五言律诗

路傍青溪转，垂藤见荜门。竹孙新箨满，梅子绿阴繁。见客短衣惯，寻山旧笠存。草堂书拥坐，吟啸阅朝昏。
轻舸
作者：张英
朝代：清
体裁：七言律诗

轻舸三月赋归欤，人似汀鸥迥自如。茭菜白时炊黍米，杨花飞处卖河鱼。香添炉火朝餐后，茶爱铛声午梦馀。槛外清波帘外月，何须高枕必吾庐。
辛亥元旦蚤朝恭赋三十韵
作者：张英
朝代：清
体裁：五言排律

午夜和风转，朝来满帝畿。晴霞笼绛阙，曙日动青旂。气始开璇历，春先到御衣。上公环紫极，多士集彤闱。众志期呼祝，皇心重报祈。风鸣千骑拥，云动六龙飞。斋肃宸颜穆，馨香帝鉴微。百灵纷共飨，五祀顺无违。法驾中宵度，銮舆昧爽归。鹓行云结队，仙仗锦成围。方色车前盖，中黄辇上帏。缀衣纷綵绣，击鼓引朱绯。歌吹天门落，旌旗御路辉。未央宫钥动，长乐禁烟霏。离极方悬照，坤宁正启扉。一心劳寝膳，两代颂音徽。献寿华樽满，当阳湛露晞。群方归帝瑞，绝域觐天威。虎拜千声合，龙光万姓依。柏梁新焕采，松牖旧崔嵬。日暖炉烟直，风轻旆影稀。宫云垂叆叇，苑柳报芳菲。殿上岐同薛，城南杜与韦。舞看诸部集，乐听五弦挥。宴锡丹墀渥，香分紫袖馡。汝阳堪取醉，曼倩莫愁饥。玉碗葡萄绿，银盘雉兔肥。醪偏倾琥珀，吟独愧珠玑。嘉会赓黄竹，隆恩拜紫薇。臣心如草树，歌舞向春晖。
辛巳六月廿一日寄亭声山招游祖家园观荷避暑·其一
作者：张英
朝代：清
体裁：七言律诗

树深溪转帝城隈，疏豁偏宜避暑来。车马早冲微雨过，茶瓜坐待夕阳回。绿杨烟重双塘合，红藕花繁十亩开。零落昔年游赏地，波光犹绕旧池台。
辛巳六月廿一日寄亭声山招游祖家园观荷避暑·其二
作者：张英
朝代：清
体裁：七言律诗

板桥村落静无哗，藓湿泥融一道斜。芳草含情迎旧雨，古藤为客放新花。树边酒榼游人迹，陌上瓜塍老圃家。宾从壶觞多逸兴，图成诗就总堪誇。
辛巳新岁四日
作者：张英
朝代：清
体裁：七言律诗

高枕经旬免坐衙，徐看晴日下檐牙。犹馀腊瓮盈樽酒，恰对薰炉绕坐花。挝鼓颇知邻舍乐，卖饧莫厌市儿哗。青梅翠滴杨梅紫，且试江南顾渚茶。
辛巳春日之丰台二首·其一
作者：张英
朝代：清
体裁：七言绝句

今朝无事探芳丛，细雨初晴草露融。出郭心情偏觉好，篮舆十里绿阴中。
辛巳春日之丰台二首·其二
作者：张英
朝代：清
体裁：七言绝句

一庭风露浩无边，红紫相偎万朵妍。赖有乌衣王谢宅，药栏偷看已三年。
辛未九月得小憩
作者：张英
朝代：清
体裁：七言律诗

清秋暇日近重阳，圃菊繁英照草堂。花入陶家风味好，地传甘谷水泉香。金盘翠羽朝衔露，雪朵霜枝夜有光。此际心情差不恶，閒吟终夕绕匡床。
辛未夏至有事北郊说岩先生斋宿于冬曹南亭予斋宿于翰林蒙惠以诗即次来韵
作者：张英
朝代：清
体裁：七言律诗

陌上杨花水上萍，人生偕尔寄青冥。晓趋莲漏同双阙，夜展桃笙各一厅。欲问海山家更远，不逢仙伯梦难醒。冬曹槐荫词曹月，检点流光已再经。
过九里山二首·其一
作者：张英
朝代：清
体裁：七言律诗

遗迹彭城夕照边，中原百战亦徒然。帐中气为美人尽，江左羞因父老怜。汉业萧条成往事，楚歌凄断自千年。游人极目空惆怅，数点青峦起暮烟。
过九里山二首·其二
作者：张英
朝代：清
体裁：七言律诗

刘项应知不并存，当时一剑失鸿门。悲歌漫下乌骓泪，王气全消白帝魂。晚日乱山旌影动，霜天百代战云昏。看来逐鹿都如此，指点休从胜负论。
过仲兄湖上
作者：张英
朝代：清
体裁：七言律诗

蚤年挥手谢尘埃，自结衡门水一隈。远岫似鬟新雨沐，平湖如镜晓烟开。鹭眠沙尾时双起，潮打桥头日几回。幽事肯容孤赏尽，篮舆穿著万松来。
过双泉草堂
作者：张英
朝代：清
体裁：七言绝句

太平桥畔故人居，小作林塘致有馀。曾忆廿年携手处，双泉犹是种花初。
过四女祠
作者：张英
朝代：清
体裁：七言绝句

春水重过四女祠，曾停孤棹苦吟诗。犹然十五年前客，非复丹颜黑发时。
过宛平相国园亭
作者：张英
朝代：清
体裁：七言律诗

丞相园亭梦忆中，廿年今始蹋芳丛。垂藤到地閒门入，奇石如林细涧通。山杏子低幽径碧，海棠花亚小楼红。欲知物外栖迟意，丘壑由来属谢公。
过有怀甥白鹿山庄二首·其一
作者：张英
朝代：清
体裁：五言律诗

倚棹入烟鬟，南浮水石间。湖田留世泽，松桂老名山。古屋丹题在，丰碑绿字殷。一邱经四代，风节满人寰。
过有怀甥白鹿山庄二首·其二
作者：张英
朝代：清
体裁：五言律诗

楼居良不翅，结搆倚层峰。一径盘脩竹，孤亭俯万松。鸟声时自媚，山翠日为容。避世琴尊里，知君道气浓。
过木厓河墅二首·其一
作者：张英
朝代：清
体裁：五言律诗

出郭横青嶂，当门泻碧湍。石棱盘磴仄，野色倚阑宽。树及春阴种，松兼暮雨看。从来多逸兴，垂老得烟峦。
过木厓河墅二首·其二
作者：张英
朝代：清
体裁：五言律诗

篱护方塘碧，桥回小径深。已看杨柳拂，更待芰荷侵。一壑容吾友，千峰识此心。惟应谢尘累，轩豁日长吟。
过溪南有怀故人
作者：张英
朝代：清
体裁：七言律诗

溪上驱驴过短垣，故人曾此闭柴门。方塘断岸经春雨，野水平桥复旧痕。梅种竹窗花渐发，诗题藓壁墨犹存。临风忽忆前年事，水鸟衔鱼噪夕昏。
过越巢闻读书声
作者：张英
朝代：清
体裁：七言绝句

波回叶乱度溪风，溪上停车夕照红。但是书声吾爱听，况从秋树竹林中。
过邹县谒孟庙恭赋十四韵
作者：张英
朝代：清
体裁：五言排律

尼山炳长夜，邹邑振宗风。陷溺过尧水，疏排俪禹功。七篇垂道法，千祀格愚蒙。俎豆周区夏，精灵霭故宫。清晨起严肃，数里见崇隆。风土窥山左，弦歌接鲁东。雕甍凌碧汉，丹壁映长虹。蔽日林阴密，盘花石柱工。垂旒簪白玉，披衮绣华虫。蝌蚪丰碑壮，牺牛祭器充。及门诸弟子，从祀一堂中。还觅蟠松际，因知寝殿通。徽称加孟母，遗像识邾公。肃拜轩楹侧，瞻依阙里同。
过霜鹤昆弟龙眠山庄五首·其一
作者：张英
朝代：清
体裁：五言律诗

谷口龙眠路，沿溪老树中。稻田新涨合，花屿小桥通。结屋依层翠，编篱覆落红。往来城市近，沽酒属樵童。
过霜鹤昆弟龙眠山庄五首·其三
作者：张英
朝代：清
体裁：五言律诗

寒知闻旧阁，石路上嶙峋。兄弟俱才子，园林亦比邻。莺花随地好，笋蕨一时春。溪畔过从易，扶筇不厌频。
过霜鹤昆弟龙眠山庄五首·其二
作者：张英
朝代：清
体裁：五言律诗

溪馆榛芜后，诛茅结短檐。门因新笋闭，屋为老梅添。花影移藤架，松阴落布帘。园林与丘壑，幽事此能兼。
过霜鹤昆弟龙眠山庄五首·其五
作者：张英
朝代：清
体裁：五言律诗

雨过溪流急，初晴款竹篱。龙眠芳草路，驴背夕阳时。慰我三春约，酬君隔岁诗。笋香花落候，况复听黄鹂。
过霜鹤昆弟龙眠山庄五首·其四
作者：张英
朝代：清
体裁：五言律诗

少保藏书处，惟馀十亩存。清风依草阁，碧血滴松根。世代看陵谷，耕耘约子孙。一经锄且读，辛苦慰忠魂。
过鸡鸣寺
作者：张英
朝代：清
体裁：七言律诗

髫稚曾随入梵筵，鸡鸣山寺石城边。香台难觅经行迹，藓石犹刊旧施钱。学舍亭轩悽暮草，佛龛钟磬冷朝烟。婆娑老树空阶立，别尔风霜四十年。
远峰亭倚城西北隅隔墙则古灵泉寺太霞宫旧为予游目骋怀之地长康为作此图因赋二首·其一
作者：张英
朝代：清
体裁：七言绝句

吾家亭子带城偏，竹坞梅窗伴鹤眠。何处烟钟催月落，凤山西畔古灵泉。
远峰亭倚城西北隅隔墙则古灵泉寺太霞宫旧为予游目骋怀之地长康为作此图因赋二首·其二
作者：张英
朝代：清
体裁：七言绝句

路过西巘蹋晴沙，古屋丹题羽士家。最爱柳塘行不足，村烟将暮夕阳斜。
远峰亭初成信臣见过赠诗五首即次韵奉答·其一
作者：张英
朝代：清
体裁：五言律诗

一片城隅地，锄来瓦砾馀。经春成小筑，尽日赋閒居。荒径添丛竹，高窗拥素书。闭门无剥啄，芳草上阶除。
远峰亭初成信臣见过赠诗五首即次韵奉答·其三
作者：张英
朝代：清
体裁：五言律诗

新诗冰雪字，好向竹窗悬。小咏风前句，微凉日暮天。远村依树出，樵唱隔林传。自爱閒吟地，城隅有一廛。
远峰亭初成信臣见过赠诗五首即次韵奉答·其二
作者：张英
朝代：清
体裁：五言律诗

结屋依山麓，平原望白沙。故人同夕照，天际正残霞。带月梧桐影，迎风茉莉花。寒声留客听，络纬满秋瓜。
远峰亭初成信臣见过赠诗五首即次韵奉答·其五
作者：张英
朝代：清
体裁：五言律诗

龙眠读书处，水竹小堂名。爱子寻泉石，惭予隔市城。亦曾过白社，相与听黄莺。更讽江峰句，偏增夙昔情。
远峰亭初成信臣见过赠诗五首即次韵奉答·其四
作者：张英
朝代：清
体裁：五言律诗

宵凉人未散，新月上高岑。鸟影没残照，秋声满竹阴。云连千堞晚，虫绕一镫深。小榻临窗置，微寒蚤欲侵。
远望
作者：张英
朝代：清
体裁：五言律诗

远望起墟烟，閒行看汲泉。雷声飞鸟外，雨足夕阳边。暝色催归骑，凉飔歇暮蝉。但将清兴往，随处得幽偏。
追凉
作者：张英
朝代：清
体裁：七言绝句

追凉陪侍宿郊坰，退直披襟柳下亭。雨后西山如画处，晴霞衬出远峰青。
追欢
作者：张英
朝代：清
体裁：古风

古人言追欢，其义当何居。将谓众人乐，而我与追随。将谓欢易去，努力追逐之。好花开易落，好月圆易亏。宾亲正聚首，倏忽生暌离。山水甫登蹑，阴晴未可期。翠管歌复歇，红袖舞还垂。朱颜照青鬓，瞥眼生白髭。何况尘劳事，如蚕自吐丝。微躯苦缚束，缠绵无了时。欢情良有几，疾如流电驰。救焚与拯溺，未许须臾迟。嗣后偶逢欢，高兴誓不移。园花烂如锦，庭月圆如规。林壑得佳趣，故人欢相持。或遇良宴会，笙管佐游嬉。或遇閒岁月，摆脱尘事羁。宝此如拱璧，百虑一时麾。掀髯舒寸心，放歌豁双眉。临风发千笑，仰天倾一卮。讵可当前失，徒劳去后思。
退直夜坐
作者：张英
朝代：清
体裁：七言律诗

拂拭东华软土尘，镫前弄影亦天真。武夷茶味如君子，苏陆诗篇似故人。更漏渐长眠觉稳，地炉初暖意相亲。睡乡饶有封侯乐，纸帐梅花一问津。
退直小暇插瓶中勺药
作者：张英
朝代：清
体裁：七言绝句

拣得将离四五枝，沸汤亲注白花瓷。夜来纸帐高悬却，领取繁香梦醒时。
送丁雁水之任赣州
作者：张英
朝代：清
体裁：五言律诗

旌节虔州使，新从粉署来。江连章贡水，城对郁孤台。共喜休兵日，欣逢济世才。政閒吟好句，香接岭南梅。
送七弟归里四首·其一
作者：张英
朝代：清
体裁：五言律诗

七载惊离别，今看颊有髭。性能敦孝友，雅复善文词。醇谨吾真爱，清寒尔最知。劳劳问亲故，姜被夜阑时。
送七弟归里四首·其三
作者：张英
朝代：清
体裁：五言律诗

故山云树外，惜别动离愁。远客当残岁，长途倚敝裘。风霜看岱色，冰雪入河流。犹喜家园好，熢烟已尽收。
送七弟归里四首·其二
作者：张英
朝代：清
体裁：五言律诗

雁影霜天度，新沾陌上尘。祇因余薄宦，深愧尔长贫。闭户承家学，重泉慰老亲。要知天意在，培植藉艰辛。
送七弟归里四首·其四
作者：张英
朝代：清
体裁：五言律诗

手植寒花在，归时忆正开。莫将京国态，话向故山梅。历乱江城雪，团圞伏腊杯。读书兼教弟，珍重问南来。
送七弟还里门三首·其一
作者：张英
朝代：清
体裁：五言律诗

天高霜叶落，相送雁南征。久客思泉石，长贫愧弟兄。连枝同宦隐，小草代躬耕。世味予谙惯，缄书无限情。
送七弟还里门三首·其三
作者：张英
朝代：清
体裁：五言律诗

莫轻乡国好，此意答亲知。有鹤栖珠树，长鸣忆旧枝。相劳营别墅，兼为理东菑。蚤种临窗竹，邮筒慰所思。
送七弟还里门三首·其二
作者：张英
朝代：清
体裁：五言律诗

差有儒官好，刚无民社忧。横经犹故国，司铎尚清流。暇日还堪惜，需时莫漫愁。春花开落后，应报石田秋。
送严州太守蒋受祉
作者：张英
朝代：清
体裁：七言律诗

黄绶新恩出九重，富春江绕郡城东。一楼画角丹崖里，十幅蒲帆翠霭中。竹马此时迎爱日，羊裘终古振清风。千峰题句今存否，为访元英与放翁。
送五兄下第南归
作者：张英
朝代：清
体裁：七言律诗

征鸿分影两经年，又听骊歌唱日边。入洛已过强仕日，还家空赋四愁篇。黄河马渡霜初落，古驿人归菊正妍。目击京华憔悴客，耕耘莫厌傍湖田。
送仲张南还二首·其一
作者：张英
朝代：清
体裁：七言律诗

挥毫击钵爱诗成，平子才华满帝京。琐院人争推藻鉴，登坛赋可掷金声。莫因去住尊前话，轻感浮沉世上名。眼底扬雄曾未荐，千秋惭对汉诸卿。
送仲张南还二首·其二
作者：张英
朝代：清
体裁：七言律诗

频年京洛共栖迟，忽见吴舠送别离。世路崎岖淹壮岁，高才沦落叹明时。鹡鸰枝上花连萼，鹦鹉杯中雪映眉。暂向沧江修菽水，五湖秋蚤足莼丝。
送何次德归金陵次蕤音侍御韵
作者：张英
朝代：清
体裁：七言律诗

冀北人归屡数奇，江南犹不负花期。刘蕡伉直无酸泪，曼倩恢谐有令仪。诸弟乌衣皆綵笔，双亲鸠杖各庞眉。人生胜事君兼有，况复诗名谢客儿。
送何牧伍之任洪雅
作者：张英
朝代：清
体裁：七言律诗

鱼凫天堑下王师，何逊新硎出宰时。客路秋云过剑阁，官斋山色对峨眉。遗黎尚有花村在，循吏真于黍谷宜。好把瀼溪诗一卷，看销兵甲理东菑。
送倪甥伯醇南归
作者：张英
朝代：清
体裁：七言律诗

魏舒挟策远相过，惜尔长贫衣薜萝。太史缥囊书蚤读，成均石鼓字新摩。青山路绕倪宽宅，匹马人归鲁肃河。犹喜故庐三径好，梅花春信动南坡。
送健庵大司寇归昆山
作者：张英
朝代：清
体裁：古风

滹沱冰初泮，春风吹柳陌。故人去京华，翩翻振羽翮。倾盖溯廿年，吴会双泉宅。玉堂喜追随，联影槐厅席。丹黄秘閤书，十载数晨夕。猥以蒿蔚姿，挹领椒兰益。君才俪江海，巨手光典册。寰中照碑版，落腕流金石。置身万卷中，精英日探索。唱叹皆古音，结撰卑时格。雅乐镛球陈，凡响荆榛辟。至尊奖文教，薄海事经籍。君用儒术钦，激赏尤弗释。祇以承恩深，转使陈情剧。鸿帙藉编摩，移局近山泽。依然黼藻功，谩诩烟霞迹。牛腰载秘文，兹事罕畴昔。拥书林屋深，涤砚花溪碧。我亦乘秋风，相从访游屐。皖口与吴阊，春江共潮汐。
送储庶子玉依归阳羡省亲
作者：张英
朝代：清
体裁：七言律诗

柳阴凉处骑骎骎，鹤苑谁听禁漏沈。捧檄正逢将母日，含饴还慰报刘心。东吴风俗毗陵古，南国溪山罨画深。庙后蚤香春岕路，可能容我共探寻。
送八弟之官咸阳二首·其一
作者：张英
朝代：清
体裁：七言律诗

雁序初衔一纸书，老亲暮齿见悬弧。间关南北分棠影，家世清贫少木奴。薄禄一官多荏苒，征尘十载总崎岖。终南黛色华林树，沃野秦封岂尽芜。
送八弟之官咸阳二首·其二
作者：张英
朝代：清
体裁：七言律诗

晴郊骊唱别青门，远度函关忆弟昆。日落西风吹渭水，雨馀春草遍咸原。新丰旧店山川古，汉代遗民里社存。屈首微官师柳下，循良冀尔蚤飞鶱。
送六侄廷莹还桐城
作者：张英
朝代：清
体裁：古风

平生爱诵东坡句，犀角丰盈美迟适。七年骥子不相见，来值予方在琐闼。入门急唤问平安，抚视摩挲烛再跋。惠中秀外敏且愿，世路人情皆朗豁。土锉与我对床眠，絮问江乡夜常聒。长夏扈从来郊坰，携尔同行探古栝。从来鱼稻饱甘鲜，强同阿叔餐粗粝。千端万绪在名场，识破天倪缘宦达。譬彼蓼虫生芥畦，难向岩蜂语辛辣。尔翁林壑自俛仰，老我东西苦涂抹。会当奋翮学冥鸿，蚤晚朝衫应可脱。隔墙花气共霏霏，比屋池流同活活。弟兄老矣皆霜髯，里巷过从任裋褐。惟应对客称好好，毋事向空书咄咄。送尔先逐秋风还，东渡黄河经木末。尔翁相望秋月圆，桂英满地香堪掇。予且飞章许猿鹤，相违莫诉江天阔。
送内侄尧元还雄山
作者：张英
朝代：清
体裁：古风

公子骋骅驺，朝暮长安路。金勒珊瑚鞭，风流生指顾。客从江南来，离情复谁诉。不谓骨肉欢，转向天涯聚。公子有新诗，芙蓉浥秋露。尺幅作山水，落笔得佳趣。惟此翰墨情，可以涤纨裤。纸阁罗青樽，竟夕欢无度。一朝忽言别，明日雄山去。手挽青丝缰，系马白杨树。入门拜两亲，斗酒且深注。咫尺春明门，鶱飞接鹓鹭。杏花烟柳时，兄妹盻良晤。公子扶轮来，欢游复如故。
送友人之建宁幕
作者：张英
朝代：清
体裁：七言律诗

严陵江路接东陲，碧涧丹岩忆武夷。此日秋山应待客，吾家太守最能诗。欲知风物看兰树，难遣乡心托荔枝。旧是紫阳游学地，景行还与荐芳蓠。
送友人归郁洲山
作者：张英
朝代：清
体裁：五言律诗

春明归棹客，栖隐郁洲山。澒洞风尘外，烟云杳霭间。东溟银汉接，西塞绿蓑閒。奇思兼清兴，扁舟恣往还。
送吴五崖视𣙜临清
作者：张英
朝代：清
体裁：七言律诗

绛节新颁领度支，含香旧典白云司。地连瓠子清漳绕，人与桃花春水期。画阁临流堪纵目，高楼望岳足衔卮。隐之夙昔清名著，舻舳南来尽口碑。
送吴婿骥偕次女还桐城
作者：张英
朝代：清
体裁：五言排律

大雅推先子，襟怀若饮醇。凤毛今楚楚，麟趾本振振。鞠育凌风翼，辛勤履雪人。冠缨承世泽，师友在天伦。薄俗惊吾里，潜光喜至亲。读书心贵小，求益意须真。莫厌编摹苦，长辞剥啄频。楼高听曙鼓，径僻闭秋筠。羽翮能殊众，扶摇自绝尘。寸阴如尺璧，珍重少年春。
送周星公归西安省亲
作者：张英
朝代：清
体裁：七言律诗

翠霭秦关送客行，君恩暂许去承明。挂帆不是莼鲈兴，捧檄偏含菽水情。花满枌榆筇杖稳，春深鄠杜葛衣轻。驻颜欲问安期术，仙掌云中晓露清。
送唐偕藻侍御请假归闽中
作者：张英
朝代：清
体裁：古风

与君识面时，同作金门客。我方遘百忧，君亦振六翮。江湖各三载，重遇长安陌。同人如晨星，数点秋河隔。惟吾与之子，相对庭槐碧。古槐自亭亭，苦心比茹檗。我住空尔为，君行讵非策。故山瘴海滨，荔枝香可擘。经年且休沐，暂许还山泽。君子重致身，况复当言责。苍生今何如，廊庙资谋画。行行非徒然，民瘼贵探索。归来献天子，宣室方前席。勿忘短檠时，永言念畴昔。
送四松先生之金陵
作者：张英
朝代：清
体裁：七言律诗

扶筇何处意翛然，桃叶溪头酒肆边。戚里歌楼空蔓草，南朝古寺半荒烟。凤凰台影江流合，燕子涛声瓜步连。怀古祇今谁第一，久知元白让诗篇。
送姚君山之江西三首·其一
作者：张英
朝代：清
体裁：七言绝句

圣代弓旌日见招，可怜姚鹄尚飘飖。锋车一去长安陌，酒客诗人两寂寥。
送姚君山之江西三首·其三
作者：张英
朝代：清
体裁：七言绝句

彭蠡波光动小孤，匡山云气接香炉。凭君为访西林寺，白傅遗踪尚有无。
送姚君山之江西三首·其二
作者：张英
朝代：清
体裁：七言绝句

宦游三世总冰清，无限京华寄庑情。烛照西廊人未寝，一帘寒月读书声。
送姚注若归里门二首·其一
作者：张英
朝代：清
体裁：七言律诗

朔风远送故人车，听我清歌且勿哗。万石诸郎皆谨厚，谢庭群彦复才华。风流觞咏堪千古，礼法文章数一家。未达如君莫惆怅，且归幽筑看梅花。
送姚注若归里门二首·其二
作者：张英
朝代：清
体裁：七言律诗

城西手自辟荆关，松竹经年待客还。远市林塘供啸傲，闭门丘壑任跻攀。清阴低覆亭边树，积翠遥看郭外山。来岁春风相忆处，枕书浮白落花间。
送子脩同年归溧阳省觐四首·其一
作者：张英
朝代：清
体裁：七言律诗

驱车一自别湖天，秘阁词曹近十年。骑马每随仙仗里，挥豪常在御床前。莺花处处旗亭酒，屏障家家蜀锦笺。似子风流京国少，何堪惜别禁云边。
送子脩同年归溧阳省觐四首·其三
作者：张英
朝代：清
体裁：七言律诗

蔬水宁亲愿不违，君恩特许觐庭闱。毛生拜阙持丹诰，莱子还家著赐衣。匹马莫辞乡路远，居人争看侍臣归。祇今长荡湖边去，莼菜鲈鱼秋正肥。
送子脩同年归溧阳省觐四首·其二
作者：张英
朝代：清
体裁：七言律诗

数载联裾在凤池，与君同得奉光仪。西园玉醴承恩日，南苑宫樱拜赐时。行殿晓烟朝进讲，直庐春雨夜成诗。从兹铜鹤前头立，风度常思玉树枝。
送子脩同年归溧阳省觐四首·其四
作者：张英
朝代：清
体裁：七言律诗

绿槐丹地共横经，好友关情比鹡鸰。几度衔杯思旧雨，十年同学渐晨星。高踪自是云中鹄，佳地还邻木末亭。圣主九重宵旰日，烟霞莫恋白鸥汀。
送孙屺瞻学士归省
作者：张英
朝代：清
体裁：古风

德清学士住菱湖，七载声华满帝都。金石千言丹陛上，珊瑚百尺紫庭隅。紫庭丹陛红云起，魏公名唱红云里。晓日葳蕤上苑花，春风清浅蓬莱水。圣人讲学经帏开，数许儒臣内殿来。阁里陈诗轻沈宋，筵前献赋薄邹枚。讲僚晓伴封章入，起居注史西头立。凤纸光腾殿角云，龙缣色映花砖日。殿上仙庖出大官，侍臣常得奉馀欢。分来御醴黄金碗，赐出宫樱赤玉盘。千古君臣重知遇，孙绰承恩誇异数。珥笔新成射虎歌，属车屡上甘泉赋。南苑秋风万骑屯，龙旗袅袅不闻喧。书生射得林中鹿，回倚雕鞍谢至尊。追随予亦来行殿，直庐讲幄时相见。天香衣袖各分携，高阁珠林赐游宴。六军试马晾鹰台，特诏儒生款段陪。铙吹晚来归毳幕，红灯相对咏龙媒。最是新秋秋雨歇，万点青山如挺笏。吟断行宫柳外风，看残帐殿云中月。方舆此日正升平，锐意崇儒偃甲兵。熢燹乍惊邛僰起，妖氛忽自夜郎生。三年南北军书剧，细旃广厦犹前席。同君午夜听鸡声，觚棱晓入星霜白。知君结念在夔龙，动色琅琅彻九重。自是丹心词剀摰，敢言春殿语从容。羡君鹤发双亲健，圣泽亲恩劳缱绻。为听乌啼感至情，岂因鲈脍思肥遁。手持丹诏谢彤闱，身惹炉香著赐衣。泉石旧谙游子处，江湖新有侍臣归。馀石溪边花作圃，朱萼堂前玉为树。九天阿阁凤凰群，暂卧沧洲狎鸥鹭。秘阁文章待綵毫，著书何必向林皋。谩言昼锦乡园乐，还念宵衣圣主劳。
送宋中郎同年之任脩武
作者：张英
朝代：清
体裁：七言律诗

燕台送尔意何深，嵩洛云山自古今。王屋峰前看露冕，黄河曲里听鸣琴。可知桑柘行春日，不改梅花作赋心。近日循良多上赏，期君入侍禁庭阴。
送宋牧仲归大梁次徐方虎韵四首·其一
作者：张英
朝代：清
体裁：七言绝句

昨夜桑乾秋水生，将归宋玉独含情。渭城先唱徐陵句，枫叶黄花远送行。
送宋牧仲归大梁次徐方虎韵四首·其三
作者：张英
朝代：清
体裁：七言绝句

班马萧萧嘶北风，不须回首暮烟中。洛阳且得三春住，看过名花一捻红。
送宋牧仲归大梁次徐方虎韵四首·其二
作者：张英
朝代：清
体裁：七言绝句

漳河秋色雁鸿天，铜雀台荒客路偏。桑落酒香初下马，貂褕珍重晚风前。
送宋牧仲归大梁次徐方虎韵四首·其四
作者：张英
朝代：清
体裁：七言绝句

闻说筝郎太瘦生，鸣筝骑马蹋歌行。霜天古驿秋如许，莫谱梁州入破声。
送宋荔裳观察西川二首·其一
作者：张英
朝代：清
体裁：古风

东海宋使君，骚坛数前辈。百卷诗古文，苍深侔泰岱。昔为越州使，觏闵几颠踬。三载客长安，君恩许重赐。旌节向西川，啸咏江山丽。曾听祭皋陶，清词堪出涕。洞彻犴狴情，髣髴如图绘。以此理桁杨，皋陶良不愧。剑南号阻绝，案牍多沈滞。文人往振肃，自识无刑意。哀矜慎勿喜，斯言足永佩。
送宋荔裳观察西川二首·其二
作者：张英
朝代：清
体裁：古风

杜陵老诗客，自昔居夔州。瀼西筑草堂，吟咏空千秋。相如杨子云，此地多淹留。君行渡锦江，俛视三峡流。长啸探遗迹，浣花溪正幽。好筑二乡亭，高临溪水头。昔人不可见，宋玉今其俦。自秉严武节，不似临邛游。文翁尚雅化，觞咏登高楼。从此锦江春，古今遥唱酬。
送寄亭归松江四首·其一
作者：张英
朝代：清
体裁：七言绝句

平子风流旧有名，新诗传诵满都城。锦笺百幅挥毫就，常听春蚕食叶声。
送寄亭归松江四首·其三
作者：张英
朝代：清
体裁：七言绝句

鸠杖双扶雪满颠，眼看雏凤又蹁跹。归来珍重承欢日，新钓鲈鱼玉脍鲜。
送寄亭归松江四首·其二
作者：张英
朝代：清
体裁：七言绝句

名士无劳叹数奇，韩翃徐稚重当时。君才伯仲何嗟晚，百尺珊瑚照凤池。
送寄亭归松江四首·其四
作者：张英
朝代：清
体裁：七言绝句

江南蚤促舍人装，燕市台高待骕骦。期尔同吟春草句，莫教相忆梦池塘。
送尧元之任漳州别驾四首·其一
作者：张英
朝代：清
体裁：七言律诗

潮落寒江昨夜风，惜阴亭畔送征鸿。好将碧水丹山色，尽入襜帷画舫中。旧路细看棠荫满，綵衣重溅荔枝红。遥知瓯越庞眉叟，扶杖争来问阿翁。